40 TAHANAN MALAYSIA DI SYRIA MAHU PULANG

IPOH : Seramai 40 warga Malaysia yang ditahan di Syria dipercayai terlibat dengan kegiatan militan Daesh merayu untuk pulang ke tanah air.

Ketua Penolong Pengarah Bahagian Anti Pengganas (E8) Cawangan Khas Bukit Aman, Datuk Ayob Khan Mydin Pitchay berkata, daripada jumlah itu 29 ialah wanita dan kanak-kanak manakala 11 lagi lelaki dewasa.

Menurutnya, jumlah keseluruhan rakyat Malaysia yang berada dalam tahanan itu sebanyak 65 orang dan hanya 40 yang berhubung dengan pihak Polis Diraja Malaysia (PDRM) untuk pulang.

“Kita jangka jumlah ini akan meningkat kerana keadaan di Syria agak kritikal. Kita dapat maklumat bahawa dalam kem keadaan sangat teruk dari persekitaran dan makanan,” katanya.

Beliau berkata demikian selepas menjadi ahli panel Forum Perdana Sempena Hari Pahlawan anjuran Yayasan Dana Kebajikan Muslim Malaysia (YDKMM) di Masjid Sultan Idris Shah II di sini malam tadi.

Turut menjadi panel forum tersebut ialah Imam Besar masjid negeri, Abd Farid Salleh dan Pengasas YDKKM, Dr Mohd Hizul Azri Md Noor dan Pengerusi YDKMM, Ahmad Umair Zulkefli.

Ayob Khan berkata, wanita dan kanak-kanak yang masih berada di Syria ditempatkan di Kem Pertubuhan Bangsa-Bangsa Bersatu bagi Pelarian (UNHCR) Al-Hol manakala lelaki ditahan di penjara Al-Hasakah.

“Sebarang keputusan membawa pulang mereka bergantung kepada kerajaan dan PDRM terlibat dalam peringkat awal sahaja.

“Proses membawa pulang rakyat Malaysia yang berada di sana membabitkan beberapa agensi dan kementerian serta hubungan dengan agensi luar,” katanya.

Menurutnya, kesemua lelaki dewasa yang pulang ke negara nanti akan dituduh di mahkamah manakala bagi wanita dewasa dan kanak-kanak akan diberikan pemulihan berdasarkan tahap pengaruh pemikiran mereka.

“Masih ada lagi yang terpengaruh dengan kumpulan militan ini dan mereka ingin ke Syria. Kita ada buat tangkapan beberapa bulan lalu tetapi kini kita fokus di selatan Filipina yang menjadi medan baru kumpulan ini kerana faktor dekat dengan Malaysia dan senang untuk menyeludup masuk atau keluar.

“Mereka direkrut dan terpengaruh melalui media sosial. Segala interaksi serta gerakan juga diatur melalui media sosial hingga susah untuk kita kesan jika tiada maklumat risikan,” katanya. — SINAR HARIAN


PRU-15: USTAZ KAZIM TARIK DIRI DEMI ABANG, AMANAT ARWAH IBU

IPOH: Penceramah bebas, Datuk Mohammad Kazim Elias menjelaskan tujuannya menarik diri daripada menjadi calon Barisan Nasional (BN) di Parlimen Larut adalah demi kepentingan keluarga.

Dikenali sebagai Ustaz Kazim Elias, 50, beliau mahu mengelak timbulnya masalah susulan abangnya Datuk Mohd Najmuddin Elias bertanding di Dewan Undangan Negeri (DUN) Batu Kurau mewakili Perikatan Nasional (PN-Bersatu).

“Saya berpegang kepada prinsip tidak bertanding dalam bidang politik jika digandingkan bersama ahli keluarga selain ia juga merupakan amanat arwah ibu,” katanya pada sidang media di Kompleks Darul Barakah, Manjoi di sini hari ini.

Mohammad Kazim berkata pada mulanya beliau telah mengambil keputusan untuk menandatangani watikah sebagai calon BN Parlimen Larut, tanpa mengetahui bahawa Najmuddin turut menandatangani watikah untuk mewakili parti lain.

“Selepas beberapa rundingan dan perbincangan dengan keluarga, saya ambil keputusan untuk tandatangan watikah sebagai wakil BN…tetapi abang saya pun tandatangan satu lagi watikah parti lain tanpa kami ketahui.

“Saya hormati dia dan beri laluan kepadanya,” katanya. DUN Batu Kurau terletak di bawah Parlimen Larut selain DUN Selama dan Kubu Gajah.

Pada 2 Nov, Mohammad Kazim menarik diri daripada bertanding mewakili BN di Parlimen Larut pada Pilihan Raya Umum ke-15 (PRU15) dan digantikan dengan Ketua Penerangan Pemuda UMNO Bahagian Larut Mohd Shafiq Fhadly Mahmud yang akan bertemu Auzaie Fadzlan Shahidi (Pejuang-Berjasa), Zolkharnain Abidin (PH-Amanah) dan Datuk Seri Hamzah Zainudin (PN-Bersatu). —AlHijrah Online


KETETAPAN PEMAKAIAN PELITUP MUKA SEMASA SOLAT AIDILFITRI DIUMUM DALAM MASA TERDEKAT – MOHD NA’IM

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata beliau akan mengadakan perbincangan bersama Ketua Pengarah Jabatan Kemajuan Islam Malaysia (Jakim) dan Mufti Wilayah Persekutuan berhubung penetapan pemakaian pelitup muka semasa menunaikan solat Aidilfitri.

Beliau berkata walaupun ia baik untuk langkah pencegahan berikutan terdapat peningkatan penularan kes COVID-19 ketika ini, sebarang ketetapan untuk mewajibkan pemakaian pelitup muka perlu dirujuk kepada kedua-dua institusi tersebut sebelum keputusan mengenainya diambil.

“Dalam Islam memang kita digalak untuk berjaga-jaga, lebih-lebih lagi dalam hal mengawal diri bagi pastikan wabak COVID-19 tidak merebak, namum sebarang ketetapan perlu dirunding dan dibincangkan dengan pihak berwajib terlebih dahulu.”

“Saya akan berbincang segera dengan Ketua Pengarah Jakim (Datuk Hakimah Mohd Yusoff) dan Mufti Wilayah Persekutuan (Datuk Prof Madya Luqman Abdullah) bagi melihat keperluan mewajibkan pemakaian pelitup muka oleh jemaah ketika menunaikan solat sunat Aidilfitri,” katanya ketika ditanya sama ada kerajaan akan mewajibkan atau menggalakkan pemakaian pelitup muka ketika solat Aidilfitri sebagaimana dilakukan Perlis.

Pemangku Raja Perlis Tuanku Syed Faizuddin Putra Jamalullail hari ini dilaporkan bertitah jemaah yang akan menunaikan solat Aidilfitri di seluruh Perlis digalakkan memakai pelitup muka dan membawa sejadah sendiri berikutan terdapat peningkatan penularan kes COVID akhir-akhir ini.

Titah berkenaan adalah selaras dengan pelaksanaan solat Aidilfitri di seluruh negeri itu yang turut digalakkan untuk dilaksanakan di tanah lapang (musolla) yang diselaraskan pada 8 pagi, sama seperti pelaksanaan pada tahun sebelum ini.

Bercakap kepada pemberita selepas menjadi tetamu Program Nota Rohani: Raikan Kemenangan Istiqamah Beribadah di Bernama Radio di sini hari ini, Mohd Na’im berkata hasil perbincangan itu kemudiannya akan dibawa dan dibincangkan dalam Jawatankuasa Fatwa Wilayah Persekutuan sebelum keputusan mengenainya diumumkan dalam masa terdekat.

Dalam pada itu, beliau turut menyarankan setiap negeri mengambil langkah berjaga-jaga termasuk menggunakan pendekatan sebagaimana dilakukan Perlis bagi bersama-sama menghalang kemungkinan penularan jangkitan COVID-19.

“Bagi masjid dan surau di bawah Jakim, kita akan mulakan perbincangan mengenai ketetapan pemakaian pelitup muka, manakala untuk negeri-negeri lain, kita serahkan kepada kebijaksanaan majlis agama dan pengurusan masjid dan surau menentukan pendekatan terbaik masing-masing,” katanya.

Sebelum ini, Pejabat Penyimpan Mohor Besar Raja-Raja dalam satu kenyataan dilaporkan berkata tarikh melihat anak bulan Syawal bagi tahun ini ditetapkan pada petang Khamis, 20 April bersamaan 29 Ramadan 1444 Hijrah di 29 lokasi terpilih di seluruh negara.–AlHijrah Online


PENANGGUHAN SEMUA AKTIVITI DI MASJID DAN SURAU DILANJUTKAN HINGGA TAMAT PKP – ZULKIFLI

KUALA LUMPUR: Semua aktiviti di masjid dan surau, termasuk solat Jumaat dan solat berjemaah, perlu ditangguhkan sehingga tamat Perintah Kawalan Pergerakan (PKP) yang dilanjutkan sehingga 14 April depan.

Perkara itu itu dicadang Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri selaras dengan pengumuman kerajaan hari ini bagi mengekang penularan wabak COVID-19.

Zulkifli menyeru umat Islam di negara ini untuk menjunjung titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah supaya mereka mendirikan solat di rumah atau tempat masing-masing.

Katanya, perkara itu amat penting untuk memutuskan rantaian wabak COVID-19 di seluruh negara dengan izin Allah swt.

“Perdana Menteri hari ini mengumumkan lanjutan tempoh Perintah Kawalan Pergerakan (PKP) sehingga 14 April 2020. Ini berdasarkan perkembangan semasa peningkatan kes-kes positif COVID-19.

“Melihat kepada ini, saya dengan rendah hati mencadangkan agar penangguhan aktiviti masjid dan surau, termasuk solat Jumaat dan solat berjemaah perlu untuk dilanjutkan sehingga berakhirnya tempoh PKP,” katanya dalam kenyataan di sini hari ini.

Zulkifli berkata tindakan itu selaras dengan Resolusi Dalam Talian Ahli-Ahli Jawatankuasa Muzakarah Majlis Kebangsaan Bagi Hal Ehwal Ugama Islam Malaysia pada 20 Mac lalu yang telah bersetuju untuk mengambil ketetapan penangguhan aktiviti di masjid mengikut arahan Kerajaan.

“Saya menyerahkan pertimbangan dan keputusan pihak berkuasa agama Islam di setiap negeri,” kata menteri hal ehwal agama itu merujuk kepada bidang kuasa negeri dalam menguatkuasakan penangguhan aktiviti di masjid dan surau.

Beliau berharap umat Islam dapat mematuhi arahan ini dengan menunaikan solat zohor pada hari Jumaat dan juga solat fardhu di rumah atau di tempat masing-masing.

Malaysia kini mencatatkan 1,796 kes jangkitan COVID-19 dengan 19 kematian akibat wabak pandemik global itu.

Daripada jumlah, sebanyak 199 kes telah sembuh dan didiscaj daripada hospital. — AlHijrah Online/ Syed Azwan Syed Ali


WARGA PALESTIN TERBUNUH DALAM SERANGAN UDARA ISRAEL DI GAZA

GAZA: Seorang
warga Palestin terbunuh dalam serangan udara rejim Israel ke atas Gaza hari
ini, demikian menurut Kementerian Kesihatan Palestin.

Agensi berita
AFP dalam laporannya berkata serangan udara yang menghentam beberapa kawasan di
Gaza itu sebagai serangan balas roket dari Gaza.

Kementerian terbabit berkata Ahmed al-Shehri, 27, terbunuh dalam serangan udara Israel di Khan Younis di selatan Gaza.

Laporan itu tidak
menyebut sama ada lelaki terbabit ada kaitan dengan mana-mana kumpulan militan
di Gaza.

Manakala tentera zionis Israel pula menegaskan ia hanya menyasarkan serangan kepada “sasaran pengganas”.

Sementara itu, agensi berita Anadolu dalam laporan insiden sama menyatakan dua warga Palestin turut tercedera dalam serangan udara itu. — Terjemahan AlHijrah Online


POLIS JOHOR TERIMA 16 LAPORAN PENCERAMAH HINA INSTITUSI BERAJA

JOHOR BAHRU: Polis Johor setakat ini telah menerima 16 laporan berhubung seorang penceramah lelaki yang dipercayai mengeluarkan kenyataan berunsur penghinaan terhadap institusi beraja.

Ketua Polis Johor Datuk Kamarul Zaman Mamat berkata laporan berkenaan dibuat susulan kenyataan dibuat menerusi sebuah video berdurasi 31 saat yang dimuat naik menerusi aplikasi TikTok.

“Satu siasatan dijalankan di bawah Seksyen 4 (1) Akta Hasutan, Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998,” katanya menerusi kenyataan hari ini.

Polis Johor turut menggesa orang ramai agar lebih berhati-hati dalam membuat sebarang kenyataan yang boleh mendatangkan ketidak harmonian dan kegentaran awam. –AlHijrah Online


LHDN tak siasat, audit individu isytihar cukai sukarela

KUALA LUMPUR – Orang ramai yang menyertai Program Khas Pengakuan
Sukarela (PKPS) tidak akan diaudit dan disiasat lagi oleh Lembaga Hasil
Dalam Negeri (LHDN).

Ketua Pegawai Eksekutif LHDN, Datuk Seri Sabin Samitah berkata, malah
 pihaknya menerima pengakuan berkenaan secara ‘suci hati’ dengan
mengambil kira kesungguhan mereka yang menyertai program berkenaan.

“Sekiranya  pengakuan mereka secara sukarela itu diterima oleh LHDN, maka pada masa akan datang tempoh yang dilaporkan itu tidak akan disemak lagi,” katanya kepada Sinar Harian selepas Program Asprisasi LHDN di Hotel Majestic di sini semalam.

Dalam pada itu, Sabin menyeru orang ramai yang belum berbuat demikian supaya mengambil peluang berkenaan.

“Kepada mereka yang layak dikenakan cukai di negara ini, datang dengan sukarela untuk buat pelaporan dan membayar cukai kepada kerajaan, kerana sumbangan anda sangat dihargai.

“Bukan sahaja oleh LHDN malah kutipan itu nanti kerajaan akan salurkan kembali untuk tujuan program pembangunan dan menyediakan prasarana dan juga untuk infrastruktur rakyat,” kata beliau.

PKPS yang telah diumumkan oleh Menteri  Kewangan, Lim Guan Eng melalui pembentangan Belanjawan 2019 merupakan sebahagian daripada inisiatif kerajaan dalam melakukan reformasi percukaian bagi menggalakkan pembayar cukai tampil secara sukarela mengisytiharkan pendapatan dan seterusnya berupaya mengurangkan ketirisan hasil negara.

Sementara itu, tempoh fasa pertama PKPS
dengan kadar penalti 10 peratus daripada jumlah cukai yang dikenakan,
akan dilanjutkan sehingga 30 Jun 2019.

Fasa kedua PKPS dengan kadar penalti 15 peratus daripada jumlah cukai
 dikenakan pula akan bermula pada 1 Julai 2019 dan tamat pada 30
September 2019.

Dalam pada itu mulai 1 Oktober 2019, kadar
penalti sebanyak 45 peratus ke atas akan dikenakan bagi mana-mana
kesalahan tidak mengemukakan Borang Nyata Cukai Pendapatan (BNCP) serta
bagi kesalahan melaporkan cukai pendapatan yang berkurangan.

PKPS  memberi fokus utama kepada pembayar cukai yang mempunyai akaun bank di  luar negara serta mempunyai pendapatan yang dijana dari dalam Malaysia  namun belum melaporkannya kepada LHDN. – SINAR HARIAN


SUAMI ISTERI DITAHAN DIPERCAYAI ABAI RAWATAN ANAK MELECUR

JOHOR BAHRU: Polis menahan suami isteri bagi membantu siasatan melakukan pengabaian selepas tidak menghantar anak lelaki mereka untuk rawatan kerana melecur akibat bermain api di timbunan sampah di Kampung Parit Kuchi, Pontian, 30 Dis lepas.

Ketua Polis Daerah Pontian Supt Mohammad Shofee Tayib berkata pasangan berusia 36 dan 33 tahun itu ditahan pada 2 pagi tadi semasa memberi keterangan di Ibu Pejabat Polis Daerah Pontian serta akan disiasat mengikut Seksyen 31 (1) (a) Akta Kanak-Kanak 2001.

Beliau berkata terdapat kesan terbakar dan melecur di bahagian sendi, beberapa anggota badan di bahagian kanan badan hingga kaki, lengan kiri, kedua-dua bahagian paha dan bahagian telinga kanan mangsa berusia sembilan tahun itu akibat kejadian berkenaan.

Bagaimanapun, pihaknya mempercayai kanak-kanak itu tidak dibawa ke hospital untuk mendapatkan rawatan sebelum rakan kepada ibu mangsa yang mengetahui kejadian itu membuat laporan polis semalam.

“Laporan polis dibuat kerana pengadu tidak berpuas hati dengan ibu bapa mangsa yang masih membiarkan anaknya tidak menerima rawatan.

“Walaupun sudah lima hari berlalu sehingga laporan polis dibuat, (tiada rawatan dibuat menyebabkan) luka mangsa semakin teruk dan sudah mula berbau. Laporan juga dibuat untuk tindakan lanjut pihak polis kerana pengadu mengesyaki terdapat pengabaian terhadap kanak-kanak itu,” katanya dalam kenyataan.

Mohammad Shofee berkata siasatan awal oleh pegawai penyiasat terhadap ibu mangsa mendapati  ketika kejadian, mangsa sedang bermain api bersama adiknya dan dilihat membaling bekas telur ke dalam api.

“Kemudian, ibu mangsa yang berada dalam rumah ketika itu terdengar bunyi letupan di luar dan nampak kelibat mangsa berlari dengan baju dan seluar terbakar menuju dan terjun ke dalam parit di hadapan rumah.

“Bapa mangsa juga telah membantu memadamkan api pada baju mangsa sebelum membawanya masuk ke dalam rumah,” katanya.

Beliau berkata ibu bapa mangsa hanya membeli ubat tahan sakit serta ubat sapu di farmasi dan tidak membawa mangsa ke mana-mana hospital untuk rawatan.

Katanya kanak-kanak itu kini stabil di Hospital Pontian dan akan dibawa ke Hospital Sultanah Aminah di sini untuk rawatan lanjut.–AlHijrah Online


RAKYAT SABAH, SARAWAK HEBAT, TITAH AGONG

SIBU: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menyifatkan rakyat di Sabah dan Sarawak sangat hebat kerana setia menunggu untuk menyambut ketibaan konvoi Kembara Kenali Borneo yang diketuai Seri Paduka Baginda.

Seri Paduka Baginda bertitah sepanjang perjalanan kira-kira 1,700 kilometer dari Tawau pada 3 Sept lepas sehingga ke Bandar Sibu, rakyat di kedua-dua negeri di Borneo itu telah hadir beramai-ramai untuk menyambut rombongan konvoi berkenaan.

“Saya telah sampai ke Sibu hari ini rasa cukup terharu, dari hati ikhlas saya tak terkata lagi memang terbukti rakyat Borneo ini cukup-cukup hebat sekali kerana sanggup menunggu kita dengan isteri dan keluarga saya,” titah baginda semasa majlis santapan di Dewan MUC di Kampung Bandong di sini malam ini.

Al-Sultan Abdullah bertitah baginda tidak dapat berhenti untuk bersalaman dengan semua rakyat yang menunggu di sepanjang perjalanan konvoi, namun hanya dapat memberikan lambaian kepada rakyat sebagai penghargaaan terhadap sambutan mereka.

“Begitu ramai yang menunggu tadi, kita tidak kesampaian untuk bersalam sekadar melambai sahaja. Saya harap  lambaian itu akan terus kekal dalam hati kita…dalam ingatan kita,” titah Seri Paduka Baginda.

Majlis santapan turut dihadiri Timbalan Perdana Menteri Datuk Seri Fadillah Yusof, Premier Sarawak Tan Sri Abang Johari Tun Openg, Menteri Pelancongan, Seni dan Budaya Datuk Seri Tiong King Sing dan Menteri Perpaduan Negara Datuk Aaron Ago Dagang.

Majlis itu turut diserikan dengan persembahan kebudayaan dan nyanyian daripada masyarakat setempat di sini.

Seri Paduka Baginda berdua akan meneruskan Kembara Kenali Borneo esok dengan santapan pagi di Pasar Sentral Sibu dan melawat di sekitar pasar basah terbesar Malaysia itu, sebelum berangkat ke Sri Aman dan seterusnya ke Kuching.

Berangkat sama dalam Kembara Kenali Borneo di Sarawak ialah paduka anakanda Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah, Tengku Panglima Raja Kolonel Tengku Amir Nasser Ibrahim Shah dan Tengku Ahmad Ismail Mu’adzam Shah.

Kembara Kenali Borneo untuk merealisasikan impian Al-Sultan Abdullah dan Tunku Azizah Aminah Maimunah Iskandariah mendekati rakyat di Sabah dan Sarawak, mengakhiri pengembaraan di Sabah pada 7 Sept lepas sebelum memasuki Sarawak melalui Brunei.

Penjelajahan sejak 3 hingga 13 Sept itu, bermula dari Tawau, Sabah dan akan berakhir di Telok Melano di selatan Sarawak, melibatkan perjalanan jarak sejauh 2,154 km menelusuri Lebuhraya Pan Borneo yang menghubungkan Sabah, Sarawak serta Brunei.–AlHijrah Online


SAMBUTAN MA’AL HIJRAH PERINGKAT KEBANGSAAN DIADAKAN DI MASJID NEGARA ESOK

KUALA LUMPUR: Jabatan Kemajuan Islam Malaysia (JAKIM) hari ini memaklumkan Majlis Sambutan Ma’al Hijrah Peringkat Kebangsaan 1442H/2020M akan diadakan pada Rabu bersamaan 28 Zulhijjah atau 19 Ogos di Masjid Negara Kuala Lumpur.

Ketua Pengarah JAKIM, Datuk Paimuzi Yahya berkata majlis itu akan bermula pada jam 5 petang dan ia akan disempurnakan oleh Kebawah Duli Yang Maha Mulia Seri Paduka Baginda Yang di-Pertuan Agong AI-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah.

Mengiringi baginda, Kebawah Dull Yang Maha Mulia Seri Paduka Baginda Raja Permaisuri Agong Tunku Hajah Azizah Aminah Maimunah Iskandariah Binti Almarhum AI-Mutawakkil Alallah Sultan Iskandar Al-Haj.

“Turut dijadualkan hadir adalah Perdana Menteri, Tan Sri Muhyiddin Yassin, Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri, Menteri-Menteri Kabinet, Timbalan-Timbalan Menteri, dif-dif jemputan dan duta-duta luar negara,” katanya,

Jelas Paimuzi, Sambutan Ma’al Hijrah tahun ini hanya terbuka kepada jemputan sahaja susulan penularan wabak COVID-19.

“Prosedur Operasi Standard (SOP) seperti kebiasaan perlu diamalkan seperti pemakaian pelitup muka dan menjaga penjarakan sosial,” katanya ketika dihubungi AlHijrah Online.

Paimuzi memaklumkan tema Sambutan Ma’aI Hijrah tahun ini ialah “Ummah Rabbani Negara Harmoni”.

“Kemuncak bagi Majlis Sambutan Ma’al Hijrah ini adalah penganugerahan Tokoh Ma’al Hijrah Peringkat Kebangsaan Tahun 1442H/2020M.

“Pada tahun ini, Jawatankuasa Induk bersetuju untuk menyampaikan Anugerah Tokoh Ma’al Hijrah Peringkat Kebangsaan kepada seorang tokoh ilmuan profesional tersohor tanah air pada masa kini manakala seorang tokoh antarabangsa yang terkenal juga akan dianugerahkan pada tahun ini,” katanya,

Selain penganugerahan tokoh Ma’al Hijrah, turut diadakan pada hari tersebut bacaan tahlil dan doa selamat dan akan diakhiri dengan bacaan doa akhir dan awal tahun oleh Imam Besar Masjid Negara.

Majlis Sambutan Ma’al Hijrah Peringkat Kebangsaan Tahun 1442H/2020M akan disiarkan secara Iangsung menerusi saluran TV1 RTM dan disambung siar oleh TV Al-Hijrah. — AlHijrah Online / Zaim Zamani


GERAN: KU CARI ISI DALAM AKSI!!

Catatan ini atas permintaan seorang sahabat yang tidak bisa saya tolak.

Sutradara muda itu tidak dibantu sesenpun, sekalipun dulunya kantung perbendaharaan bocor di tangan yang tidak layak.

Juga tanda protes pada elit dan kenamaan filem yang memandang rendah kekuatan naskah dan keupayaan jati bangsanya sendiri.

Kononnya penonton kita termasuk kalian hanya mahukan cerita “thriller”, tahyul, seram dan cinta tak berpenghujung menjual suami dari langit atau isteri untuk disewa.

Saya tidak akan menyentuh tentang aksi persilatan di dalam naskah Geran kerana terbukti filem ini telah mengangkat ilmu silat, khususnya Gayong Pusaka di layar perak.

Anak-anak Gayong faham akan maksudnya. Ia bukan sekadar naskah filem, tetapi peringatan untuk semua.

Jujurnya, filem ini membuat dada saya membuak-buak, rasanya seperti lahar gunung berapi yang lama terpedam, berdiam menunggu masa untuk bangun dari lena yang panjang.

Kenapa? Kerana di dalam filem yang dianggap kerdil dibandingkan dengan filem “Joker” yang menjadi buah mulut rakyat dunia (sekitar Oktober 2019), filem Geran menghidupkan kembali apa yang tertanam di dada.

Yang bangsa kita bangsa bermaruah, yang tidak perlu apologetik segenap masa dan percaya akan jalan agama yang menjadi nadi dan tunjang hidup kita.

Hakikatnya, di dalam karya sutradara Areel Abu Bakar ada dakwah bil hal.

Ditunjukkan di dalam naskah filem contoh tentang adab yang berkeluarga, menghormati yang lebih tua, bertawakkal, berdoa, mengambil resam lidi yang utuh dan kukuh di kala sepi yang rapuh.

Kenapa dikatakan begini? Filem Geran bukan hanya tentang seni persilatan tapi seni dalam kehidupan.

Resam orang berjuang adalah untuk diuji dan resam orang berilmu untuk merendah diri.

Jika suatu hari nasi yang kita tanak berkerak, takkan kita berhenti menanak, atau berhenti makan nasi.

Lebih kurang begitu kata Pak Nayan (ayah) lakonan Namron menjelaskan kepada Ali (Koharullah Abd Majid) dan Fatimah (Feiyna Tajudin), abang dan kakak kepada Mat Arip (Fad Anuar), watak adik bongsu bermasalah dalam keluarga.

Filem Geran terbitan Layar Pictures disiapkan dengan kos RM700,000 juga banyak menyelitkan falsafah, mutiara kata dan pengajaran tentang hidup dalam caranya tersendiri.

Bahawasanya mereka yang tahu dan mencari yang hak (baca: tuhan) tidak seharusnya gundah dengan urusan dunia.

Juga diingatkan tentang superioriti yang hak ke atas yang batil. Kebenaran itu adalah hak dan ia akan berdiri tegak akhirnya.

Namun dalam rasa membuak-buak itu saya merasa amat sedih, kerana filem sebaik ini (tayangan 10 Oktber 2019 di pawagam) tidak disambut gah kalian jika dibandingkan filem imaginasi berlatarkan Gotham City (Joker).

Barangkali, ada benarnya kata-kata elit dan pembesar perfileman itu bahawa kalian dan mereka hanya mahukan yang sebegitu saja.

Geran bukan hanya tentang aksi persilatan mendebarkan dada atau “drift” budak kampung yang mengujakan tapi naskah filem besar yang dikerdilkan sutradaranya.

Pengarahnya, Areel ketika ditemubual penulis di Pusat Penyiaran Digital TV AlHijrah, memberitahu betapa dia merasakan amat kerdil kerana filem aksi persilatan itu dipandang sepi pembesar perfileman sehingga beliau dan beberapa sahabat, termasuk isterinya, mencari dana sendiri untuk menerbitkan filem itu.

Areel yang juga anak Gayong Pusaka memberitahu saya perkara itu sesekali tidak mematahkan semangatnya dan tim produksi Geran untuk melahirkan filem itu dalam tempoh 36 hari penggambaran.

Filem ini dilahirkan dalam kekangan bajet. Kesemua aksi stuntnya dilakukan pelakon-pelakon utamanya, malah atas kepercayaan tinggi kepada naskah ini mereka tidak mengambil bayaran hinggalah ia ditayangkan di pawagam.

“Ini filem kerdil dari kami untuk dunia filem,” kata Areel menyebabkan kenapa saya menaruh kepercayaan tinggi kepada pengarah muda berjiwa merdeka ini.

Jujurnya, saya merasakan filem ini dikerdilkan sutradaranya. Kerdil kerana adab dan adat kita yang mengikut resam padi.

Menerima dengan jiwa dan memberi dengan rasa.

Akhirnya, saya juga menyukai “Joker” bukan kerana dalamnya kepedihan dari yang baik menjadi jahat tapi kesungguhan Joaquin Phoenix memberi makna kehidupan kepada Arthur Fleck.

Jika dunia tidak dapat menerimamu seadanya, maka cipta dunia utopiamu.

Sedangkan filem Geran bukan hanya berkisar pada satu watak, tapi berkisar pada bangsa dan neraca kebangsaan yang lebih besar.

Musuh melanggar kugempur, sungguh rela ku gugur kerana kau tanah airku, biar putih tulang jangan putih mata (ini ada dalam naskah Geran).

Runut bunyi (original soundtrack) Menyemai Kemungkinan filem Geran dari Salammusik juga menggetarkan rasa bagi yang mendengar dan memahami.

Hakikatnya, Geran mengupas realiti tentang adanya watak-watak Pak Nayan dan Haji Daud di antara kita.

Ia bukan hanya tentang permasalahan sesuatu bangsa sahaja tapi tentang kehidupan melingkari tanah pusaka ini. Ianya tentang cara hidup beradab dan beragama.

Jika Areel mahu mengangkat seni silat ke persada layar dunia, maka filem Geran adalah kekudanya.

Kekuda adalah akar dan akar yang kuat itu akan memastikan pokoknya tidak sesekali tumbang.

Pokok yang kuat menyatu itu adalah kalian, audiens yang menonton dan menyokong filem ini.

Filem Geran yang berdurasi sejam 40 minit akan ditayangkan di TV AlHijrah pada 6 Syawal 1441H bersamaan 29 Mei 2020 jam 9 malam.

Filem aksi yang sarat dengan falsafah Islamik mengisahkan tentang keluarga pesilat yang mempertahankan geran tanah pusaka mereka itu adalah antara lima filem pertaruhan TV AlHijrah buat penonton setianya pada Syawal ini. — AlHijrah Online

Penulis adalah Editor AlHijrah Online yang percaya kepada kata-kata Bung Karno bahawa bangsa yang tidak percaya kekuatan dirinya sebagai suatu bangsa, tidak akan dapat berdiri sebagai bangsa merdeka.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


MAJLIS ULAMA INDONESIA KELUAR FATWA BOIKOT SYARIKAT BERKAITAN ISRAEL

JAKARTA: Majlis Ulama Indonesia (MUI) mengeluarkan fatwa menggesa orang ramai memboikot barangan dan perkhidmatan syarikat yang menyokong Israel sebagai tanda solidariti terhadap rakyat Palestin.

MUI berkata, umat Islam di negara itu perlu menyokong perjuangan Palestin menentang pencerobohan Israel dan mengisytiharkan bahawa sokongan untuk Israel atau penyokongnya adalah haram atau bertentangan dengan undang-undang Islam.

Sehubungan itu, Ketua Eksekutif MUI, Asrorun Niam Sholeh menggesa setiap umat Islam untuk mengelakkan sebanyak mungkin transaksi dan penggunaan produk Israel, berurusan dengan mereka yang bergabung dengan Israel serta menyokong penjajahan serta Zionisme.

“Kita tidak boleh menyokong mana-mana pihak yang berperang dengan Palestin, termasuk menggunakan produk yang hasilnya menyokong tindakan pembunuhan rakyat Palestin,” tegas beliau.

Fatwa MUI yang terbaharu itu menggesa orang ramai memboikot jenama barat yang menunjukkan sokongan kepada Israel dalam perangnya menentang pasukan pejuang Hamas.

Fatwa MUI, bagaimanapun, tidak mempunyai kuasa undang-undang, namun berpengaruh bagi menggalakkan umat Islam di negara berpenduduk majoriti Islam paling ramai di dunia itu supaya tidak mengambil tindakan tertentu yang menyokong Israel.

Indonesia yang menyokong kemerdekaan Palestin, menggesa penyelesaian konflik berdasarkan ketetapan rumusan dua negara yang dipersetujui Pertubuhan Bangsa-Bangsa Bersatu (PBB). –AlHijrah Online


MVM BANTU BAIK PULIH RUMAH ASNAF, KELUARGA B40

SELANGOR: Muslim Volunteer Malaysia (MVM) membantu membaik pulih sebuah rumah asnaf yang terlibat dalam kejadian kebakaran, di Telok Gong, Pelabuhan Klang, di sini, pada hujung September lepas.

Menurut Ketua Pegawai Eksekutif MVM Mohd Fauzan Abd Sukor, bantuan tersebut menerusi projek Di Sebalik Pintu (DSP) yang merupakan sebuah projek bantuan pembinaan dan penambahbaikkan kediaman khusus untuk golongan B40.

Katanya, kejadian rumah terbakar itu melibatkan seorang pengawal keselamatan, isteri orang kurang upaya (OKU) fizikal yang mempunyai seorang anak perempuan berumur 10 tahun yang mana sebahagian rumah mereka rosak terutama bahagian hadapan serta kegagalan tenaga elektrik.

“Serahan kunci telah dibuat pada 28 Oktober 2021 di Jalan Tali Air, Telok Gong, Pelabuhan Klang Selangor.

“Mereka menerima bantuan baik pulih kediaman, pembaikian dan penambah baikan serta pemberian perabot asas rumah baharu dan dekorasi kediaman,” katanya.

Mohd Fauzan berkata, projek tersebut merupakan projek yang ketiga bagi tahun ini dan masih berbaki sebuah rumah lagi untuk MVM bantu bina dan baik pulih.

Dalam pada itu, MVM membuka peluang kepada rakyat Malaysia untuk turut membantu projek DSP untuk memberikan sedikit keselesaan di rumah mereka yang kurang bernasib baik.

Bagi mereka yang berminat untuk membantu, boleh menyalurkan sumbangan ke akaun Maybank 5648 0164 7699 (Pertubuhan Sukarelawan Muslim Malaysia) atau layari donation.mvm.org.my untuk maklumat lanjut.–AlHijrah Online


TAMBAHAN RM100 JUTA UNTUK PEMBANGUNAN SYIAR ISLAM

RM100 mungkin kecil bagi sebilangan besar kita, tetapi tidak bagi lebih 33,000 guru-guru Kelas Al-Quran dan Fardu Ain (KAFA).

Penambahan elaun itu amat melegakan kelompok murabbi itu.

Begitu juga dengan bantuan khas “one-off” RM500 diperuntukkan kerajaan kepada imam, bilal, tok siak, noja, merbot dan guru ta’mir.

Penambahan RM100 juta dalam Bajet 2020 adalah untuk pembangunan Syiar Islam, sekali gus untuk keharmonian rakyat. Ikuti siaran Berita AlHijrah 17 Oktober 2019. — AlHijrah Online


MEKANIK MAUT, VAN JENAZAH DIPANDUNYA MASUK GAUNG

MERSING: Seorang mekanik maut selepas van jenazah yang dipandunya hilang kawalan dan melanggar pembahagi jalan sebelum terjunam ke dalam gaung setinggi tujuh meter di Kilometer 16, Jalan Jemaluang-Mersing di sini, pagi semalam.

Ketua Polis Daerah Mersing Supt Cyril Edward Nuing berkata dalam kejadian pada kira-kira 9.15 pagi di hadapan Institut Latihan Perindustrian Mersing itu, mangsa dikenal pasti sebagai Wan Mohd Nasyarudin Wan Ismaon, 38.

“Van yang dipandu Mohd Nasyarudin dipercayai dari arah Johor Bahru-Mersing, telah terbabas lalu melanggar besi pembahagi jalan di laluan bertentangan sebelum van berkenaan terjatuh dalam gaung,” katanya dalam kenyataan.

Cyril Edward berkata mangsa disahkan meninggal dunia di lokasi kejadian oleh pakar perubatan dan jenazahnya dibawa ke Unit Forensik Hospital Mersing untuk bedah siasat da kes disiasat di bawah Seksyen 41 (1) Akta Pengangkutan Jalan 1987.–AlHijrah Online


KPDNHEP AKAN HANTAR AYAM KE KAWASAN KURANG BEKALAN

KUALA BERANG: Kementerian Perdagangan Dalam Negeri dan Hal Ehwal Pengguna (KPDNHEP) akan menghantar stok lebihan bekalan ayam yang ada di pasaran untuk negeri yang berdepan kekurangan bekalan sebagai alternatif penyelesaian jangka masa pendek.

Timbalan Menterinya Datuk Rosol Wahid berkata langkah itu diharap dapat meredakan keresahan pengguna berikutan kekurangan bekalan ayam di beberapa negeri akibat penutupan ladang ternakan oleh beberapa syarikat.

“Alternatif ini akan digerakkan mengikut kapasiti kemampuan KPDNHEP untuk mengenal pasti mana kawasan yang terjejas teruk. Contohnya, (jika) kekurangan berlaku di Perlis, kita akan tampung dengan lebihan ayam yang ada di Pulau Pinang.

“Sebenarnya, berdasarkan laporan yang kita terima daripada Kementerian Pertanian dan Industri Makanan, jumlah pengeluaran ayam adalah sekitar 66 juta ekor sebulan, berbanding kadar penggunaan sekitar 60 juta untuk permintaan biasa, dan untuk musim perayaan jumlah permintaan meningkat sedikit,” katanya.

Beliau berkata demikian kepada pemberita selepas meninjau Program Jualan Keluarga Malaysia di sini hari ini, yang turut dihadiri Pengarah KPDNHEP Terengganu Saharuddin Mohd Kia.

Mengenai penutupan beberapa ladang ayam selepas dipercayai berdepan masalah tumbesaran dan penyakit, Rosol berkata pegawai penguat kuasa kementerian sudah memantau dan menjalankan siasatan terperinci di ladang terbabit.

“Kita tidak semata-mata menerima surat daripada syarikat penternakan terbabit, sebaliknya turun padang untuk menjalankan siasatan terperinci mengenai masalah yang diutarakan.

“Pegawai pergi dan lihat sendiri malah laporan bergambar juga ada dan terbukti memang ayam berpenyakit…beratnya pula hanya sekitar satu hingga 1.2 kilogram dan tidak sesuai dibekalkan untuk pasaran tempatan,” katanya.

Beliau berkata tindakan tegas akan diambil di bawah Akta Kawalan Bekalan 1961 sekiranya ada berlaku manipulasi bekalan untuk mengganggu kestabilan bekalan di pasaran. –AlHijrah Online


KEBAKARAN RUMAH DI SEMPORNA BERULANG, MANGSA PASRAH MULAKAN KEMBALI KEHIDUPAN

SEMPORNA: Kehilangan segala harta benda dalam kejadian kebakaran rumah pada tahun 2015, Angelista Bastara sama sekali tidak menyangka kejadian itu berlaku sekali lagi malam tadi, namun beliau pasrah untuk memulakan kembali kehidupannya.

Angelista, 45, berkata tragedi malam tadi menyebabkan semua harta benda yang dikumpul selepas kebakaran tahun 2015 itu musnah sekelip mata, dan malam tadi beliau sekeluarga kembali sehelai sepinggang sama selepas kejadian 2015.

“Dahulu kami tinggal sehelai sepinggang kerana tidak ada apa-apa yang dapat diselamatkan, nampak hari ini sekali lagi terpaksa bermula semula,” katanya ketika ditemui pemberita di pusat penempatan sementara Dewan Belia dan Sukan Kampung Bangau-Bangau di sini hari ini.

Lewat malam tadi, kira-kira 100 rumah di kawasan penempatan transit di Kampung Bangau-Bangau yang diwujudkan pada tahun 2017, musnah dalam kebakaran.

Kawasan berkenaan merupakan penempatan bagi mangsa kebakaran rumah atas air di Kampung Bangau-Bangau pada tahun 2015 dan ketika itu 435 rumah musnah dalam kejadian tersebut.

Berkongsi mengenai kejadian malam tadi, Angelista berkata ketika itu dia sedang memasak air panas dan tiba-tiba terdengar suara jeritan yang disangkakan aktiviti ‘kejut sahur’, sebelum berlaku dua letupan kuat.

“Saya nampak api, tanpa buang masa saya keluar bersama anak bongsu berusia tiga tahun, serta sebelum itu sempat mengambil dokumen diri, kemudian saya periksa semua enam anak saya termasuk yang sulung berusia 17 tahun, selamat.

“Selepas itu baru saya berpatah balik masuk ke rumah, menyelamatkan suami, 50, yang mengalami bengkak kaki dan tidak dapat berjalan untuk dipapah keluar menyelamatkan diri bersama-sama, syukur saya sempat sampai, api waktu itu sudah semakin dekat dengan rumah kami,” katanya lagi.

Bagi Limgon Linsun, 38, pula tiba-tiba beliau mendapat kekuatan untuk menyelamatkan dua mertuanya yang merupakan warga emas, dengan cara seorang didukung manakala seorang lagi ditolak menggunakan troli.

“Sebelum kejadian saya sedang berbaring, tiba-tiba saya mendengar jeritan dari luar dan saya berlari keluar dan melihat kepulan asap serta api besar, saya cuma ingat mentua, waktu itu tiada barang yang dapat diselamatkan kecuali kereta saya,” katanya.

Sementara itu,  seorang wanita warga emas, Sitti Julbaidah, 80, terpaksa menguatkan hati untuk  meredah kepulan asap tebal bagi menyelamatkan diri serta cucunya berusia 3 tahun.

“Saya orang terakhir keluar dari rumah, tiada apa-apa yang saya bawa, saya berlari, asap tebal tidak nampak apa-apa, orang macam semut waktu itu, syukur semua ahli keluarga terselamat, meskipun harta benda tidak dapat diselamatkan,” katanya turut reda dengan dugaan dihadapi.

Sementara itu, Brave Bagiti, 27, pula berkata dia melihat api bermula dari rumah di kawasan tengah penempatan, sebelum merebak memusnahkan rumah lain.

“Waktu itu saya sedang membaiki kereta sebelum ternampak api dari rumah di tengah-tengah, saya jerit ‘api’ banyak kali dan sekuat hati,” katanya dan menambah rumah mentuanya juga terbakar serta bahagian belakang keretanya terkena api.

Angkatan Pertahanan Awam Malaysia (APM)  dalam kenyataan hari ini melaporkan lebih 900 mangsa terjejas akibat kebakaran itu, dan sebuah pusat penempatan sementara di buka di Dewan Belia dan Sukan Kampung Bangau-Bangau di sini.

Pada awal bulan ini, Ketua Menteri Sabah Datuk Seri Hajiji Noor mengumumkan peruntukan RM8.25 juta bagi kerja-kerja membaiki rumah transit Kampung Bangau-Bangau yang didiami mangsa kebakaran kampung itu pada tahun 2015. –AlHijrah Online


PEMANDU TRELER MAUT DIHEMPAP MUATAN TIANG KONKRIT DIBAWA

TAIPING: Seorang pemandu treler maut dihempap muatan tiang konkrit dibawa selepas kenderaan dipandunya itu terbabas di Kilometer 220 Lebuh Raya Utara Selatan, arah utara pagi tadi.

Mangsa, Nor Azlan Ramli, 33 tahun disahkan maut di lokasi kejadian akibat kecederaan parah.

Ketua Polis Daerah Taiping, Asisten Komisioner Osman Mamat berkata, maklumat mengenai kejadian itu diterima pada pukul 4.50 pagi.

Katanya, siasatan awal mendapati treler terbabit yang dari Ipoh menghala ke Pulau Pinang telah hilang kawalan dan terbabas ke bahu kiri jalan.

“Pemandu lori terbabit telah tersepit dan dihempap muatan batu konkrit yang dibawanya akibat kemalangan terbabit.

“Mangsa mengalami kecederaan parah di kepala dan meninggal di lokasi kejadian,” katanya.

Sementara itu, anggota dari Balai Bomba dan Penyelamat (BBP) Taiping telah dikejarkan ke lokasi kejadian.

Pihak bomba bertindak mengangkat serta mengalihkan tiang konkrit menggunakan jentera kren dan mengambil masa kira-kira lapan minit bagi mengeluarkan mayat mangsa.

Kes disiasat mengikut Seksyen 41(1) Akta Pengangkutan Jalan 1987. – AlHijrah Online / Hamimah Hamid


JPNT SAHKAN KES PELAJAR SENIOR PUKUL JUNIOR, PUNCA MASIH DISIASAT

KUALA NERUS: Jabatan Pendidikan Negeri Terengganu (JPNT) mengesahkan telah menerima laporan berkenaan pergaduhan melibatkan pelajar sekolah menengah di daerah ini, semalam.

Menurut Pengarah JPNT Abdul Muie Ngah, kejadian itu difahamkan membabitkan pelajar tingkatan dua yang memukul pelajar tingkatan satu selepas waktu persekolahan di dalam kawasan sekolah itu.

Katanya, sejurus kejadian, guru sekolah itu telah segera menghantar pelajar tersebut ke sebuah klinik bagi menerima rawatan.

“Punca kejadian pergaduhan itu masih disiasat secara terperinci.

“Buat masa ini, pihak sekolah mengambil langkah berjumpa keluarga mangsa dan jika mereka mahu membuat laporan polis, JPNT akan memberi kerjasama penuh,” katanya seperti dilapor Utusan Malaysia.

Sebelum ini tular video di media sosial memaparkan seorang pelajar sekolah menengah dibuli selain dipukul tiga pelajar lain di sebuah sekolah.

Video tersebut turut mendakwa mangsa ditumbuk sehingga sesak nafas dan dipijak sehingga pengsan.—AlHijrah Online


IBADAH UMRAH MULA AHAD INI

MAKKAH, ARAB SAUDI: Selepas tujuh bulan tidak menerima jemaah umrah, Masjidil Haram akan kembali ‘meriah’ dengan ibadah berkenaan yang dijadual bermula Ahad ini.

Sudah pasti, ia akan mengamalkan prosedur operasi standard (SOP) ketat dalam setiap pergerakan jemaah dari mula hingga akhir ibadah umrah masing-masing.

Memetik Saudi Gazette, jemaah umrah terpilih akan dimasukkan dalam kelompok dengan setiap kelompok mempunyai 1,000 jemaah.

Jemaah akan dibawa oleh ketua kumpulan masing-masing dari perkarangan Masjidil Haram memasuki ruang tawaf.

16 ketua kumpulan akan menjadi juruiring jemaah-jemaah terbabit bermula dari ibadah tawaf hingga selesai bersa’i dan bertahalul.

Ruang tawaf paling dekat dengan Kaabah akan dikhususkan kepada jemaah berkeperluan khas, berkerusi roda dan warga emas.

Ibadah umrah juga diperuntukkan pada jam bermula 7 pagi dan akan dihentikan jam 3 pagi.

Kamera pengesan suhu resolusi tinggi juga dipasang di setiap pintu masuk Masjidil Haram, manakala ibadah iktikaf di dalam masjid berkenaan dilarang sama sekali, termasuklah membawa makanan dan minuman ke ruangan masjid.

Masjidil Haram juga akan dicuci 10 kali setiap hari, khususnya selepas selesai ibadah-ibadah umrah.

Semua tandas akan dicuci dan disteril enam kali sehari. Manakala permaidani, kerusi roda dan eskalator di dalam kompleks Masjidil Haram akan disteril secara berkala.

Untuk permulaan pada Ahad ini, Kementerian Dalam Negeri Arab Saudi memaklumkan kira-kira 6,000 penduduk negara itu akan  dibenarkan menunaikan umrah setiap hari.

Jemaah dari luar Arab Saudi pula akan dibenar berbuat demikian mulai 1 November dengan kapasiti dinaikkan sehingga 20,000 orang setiap hari. – AlHijrah Online / Ardi Herman Mohd Mardzi


PENUNGGANG MOTOSIKAL DIHEMPAP POKOK TUMBANG

BANGI: Seorang penunggang motosikal cedera akibat dihempap sebuah pokok yang tumbang dalam kejadian di Pusat Bandar 1, Seksyen 9, di sini petang tadi.

Kejadian melibatkan seorang lelaki berusia 33 tahun sedang menunggang motosikal jenis Yamaha LC135.

Penolong Pengarah Bahagian Operasi Jabatan Bomba dan Penyelamat Malaysia (JBPM) Selangor Ahmad Mukhlis Mokhtar berkata, pihaknya menerima panggilan kecemasan kira-kira jam 2.59 petang sebelum pihaknya menggerakkan anggota dan jentera di lokasi kejadian.

“Laporan awal mendapati sebatang pokok menghempap motosikal itu hingga mengakibatkan mangsa mengalami cedera ringan di bahagian kepala.

“Lelaki tersebut telah menerima rawatan dari pihak Kementerian Kesihatan (KKM) dan kerja-kerja pembersihan telah dilakukan oleh bomba,” katanya dalam satu kenyataan hari ini.—AlHijrah Online


KOS IBADAH HAJI DIJANGKA MENINGKAT, KERAJAAN TERUS TANGGUNG SUBSIDI

KOTA BHARU: Kerajaan akan menanggung subsidi kos ibadah haji yang dijangka meningkat ekoran cukai yang dikenakan kerajaan Arab Saudi.

Jelas Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary, kerajaan akan mengekalkan subsidi yang telah dibiayai selama ini.

“Kos subsidi yang akan ditanggung kerajaan itu belum diputuskan lagi, namun peratusannya akan kekal seperti sebelum ini.

“Kos ibadah haji yang sebenar juga belum diputuskan kerajaan dan kemungkinan ia akan meningkat berikutan kerajaan Arab Saudi yang menaikkan Cukai Nilai Tambah (VAT) sehingga 15 peratus berikutan penguatkuasaan prosedur operasi standard (SOP) susulan pandemik COVID-19 apabila bilangan jemaah terpaksa dihadkan,” katanya.

Ahmad Marzuk berkata kerajaan akan memaklumkan lebih awal kepada bakal jemaah haji jika kos ibadah tersebut meningkat.

“Kerajaan akan berusaha untuk memastikan peningkatan kos haji itu tidak akan membebankan bakal jemaah walaupun kos dijangka meningkat lebih RM30,000, berbanding RM24,000 sebelum ini, dan jemaah hanya perlu membayar RM9,900 sahaja.

“Sebelum ini kerajaan telah menanggung subsidi haji berjumlah hampir RM400 hingga RM500 juta setahun,” katanya.

Semalam media melaporkan Tabung Haji (TH) menjangkakan kos ibadah haji akan meningkat pada musim haji akan datang susulan perubahan SOP ibadah tersebut dilaksanakan dalam norma baharu akibat penularan COVID-19.

Pengarah Eksekutif Haji TH, Datuk Seri Syed Saleh Syed Abdul Rahman berkata, peningkatan kos tersebut berkait rapat dengan SOP yang perlu dipatuhi seperti penjarakan fizikal, had kapasiti bilik hotel dan bas, serta pergerakan jumlah jemaah dalam Masjid Haram yang turut dihadkan.—AlHijrah Online


HINA AGONG DI FACEBOOK: SEORANG LELAKI TEMPATAN DITAHAN

KUALA LUMPUR: Polis hari ini menahan seorang lelaki tempatan kerana memuat naik status menghina Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di laman sosial Facebook.

Pengarah Jabatan Siasatan Jenayah (JSJ) Bukit Aman Datuk Huzir Mohamed menerusi satu kenyataan berkata suspek berusia 35 tahun itu dikatakan memuat naik status menghina Al-Sultan Abdullah menerusi akaun Facebook Aaron Yee.

Beliau berkata kes itu disiasat mengikut Seksyen 4(1)(a) Akta Hasutan iaitu kecenderungan menghasut serta Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

“Unit Siasatan Jenayah Terkelas (D5) JSJ Bukit Aman juga sedang menyiasat pemilik akaun Gavin Lee dan Haizad Azhar kerana melakukan kesalahan yang sama,” katanya.

Huzir juga berkata pihaknya sedang menjalankan siasatan terhadap status yang dimuat naik pemilik akaun Twitter Fadiah Nadwa Fikiri @FadiahNadwa kerana mempunyai unsur-unsur hasutan.

“Status dimuat naik ini boleh mendatangkan suasana tidak harmoni, perpecahan, perasaan permusuhan dan boleh mengganggu-gugat ketenteraman awam,” katanya sambil menambah kes itu disiasat mengikut Seksyen 4(1)(a) Akta Hasutan serta Seksyen 233 Akta Komunikasi dan Multimedia 1998.

Huzir menggesa orang ramai agar mendukung prinsip rukun negara iaitu kesetiaan kepada raja dan negara serta tidak membuat, menerbit atau mengedarkan apa-apa kenyataan yang mempunyai kecenderungan menghasut sehingga mendatangkan suasana tidak harmoni.

“Polis Diraja Malaysia (PDRM) turut menasihatkan semua pihak supaya tidak membuat sebarang tindakan menyalahi undang-undang dan akan bertindak tegas mengheret pesalah ke muka pengadilan,” katanya. — BERNAMA


BNM PERLU NAIKKAN OPR SECARA AGRESIF – MANULIFE

KUALA LUMPUR: Bank Negara Malaysia (BNM) perlu memberikan tindak balas pada ‘kadar yang lebih agresif” dari segi menaikkan Kadar Dasar Semalaman (OPR), menurut Manulife Investment Management.

Ketua Peruntukan Aset untuk Asia Luke Browne berkata memandangkan kadar inflasi di Malaysia masih dianggap rendah berbanding negara lain, beliau memilih untuk menyaksikan kenaikan kadar faedah yang agresif dan pada kadar cepat serta bergerak ke hadapan.

“Jelas sekali, ia perlu dibuat dalam konteks situasi semasa, kita memerlukan kejelasan data, memastikan ia adalah keputusan yang tepat dan kemudian bergerak dengan agresif,” katanya pada taklimat media secara maya mengenai prospek pelaburan suku keempat 2022 Manulife hari ini.

BNM menaikkan OPR sebanyak 25 mata asas kepada 2.50 peratus pada mesyuarat Jawatankuasa Dasar Monetari kelima pada 8 Sept, 2022.

Sementara itu, Ketua Strategi Makro untuk Asia Sue Trinh berkata Malaysia dijangka mendapat manfaat di rantau ini daripada kejutan makanan dan tenaga serta potensi kejutan mudah tunai berikutan ketidaktentuan inflasi negara yang kekal sederhana.

Beliau berkata persekitaran yang tidak menentu di negara ini mengurangkan tekanan ke atas BNM untuk mengekalkan dasar monetari yang agresif dan pembukaan sempadan antarabangsa turut menyokong pemulihan ekonomi negara.

Indeks Harga Pengguna Malaysia naik sebanyak 4.4 peratus tahun ke tahun kepada 127.9 pada Julai 2022 berbanding 122.5 pada bulan yang sama pada tahun sebelumnya.

Indeks makanan meningkat 6.9 peratus dan kekal menjadi penyumbang utama kepada kenaikan inflasi pada bulan tersebut.

Mengulas mengenai risiko yang boleh menjejaskan pertumbuhan ekonomi Malaysia, Trinh berkata risiko masih boleh wujud, termasuk ketidaktentuan politik tempatan yang boleh memberi ancaman kepada pelaksanaan dasar fiskal untuk menyokong pertumbuhan.

“Malaysia juga terdedah kepada potensi kemelesetan ekonomi global berdasarkan negara ini merupakan pengeksport kepada negara-negara utama dunia seperti Amerika Syarikat, China dan Eropah,” katanya.-AlHijrah Online


RANGKA PEMANDU MPV DITEMUI DALAM SUNGAI

KUANTAN: Polis menemukan satu rangka manusia dalam sebuah kereta yang ditarik keluar dari Sungai Api-Api di Nenasi, Pekan, dipercayai mayat seorang lelaki yang dilaporkan hilang sejak hampir 10 bulan lepas.

Ketua Polis Daerah Pekan Supt Mohd Zaidi Mat Zin berkata mayat ditemukan dalam kenderaan Nissan Grand Livina yang dijumpai seorang lelaki warga emas semasa dia  mengalihkan besi dari jalan ke tepi sungai berkenaan pada 11.40 pagi semalam.

“Kenderaan itu mempunyai kerosakan pada bahagian hadapan, kiri dan kanan selain pemeriksaan di dalamnya menemukan mayat yang diselaputi lumpur serta pas pekerja yang didaftarkan atas nama Muhammad Iman Aqmar.

Siasatan awal terhadap nombor pendaftaran kenderaan mendapati ia dikaitkan dengan laporan kehilangan yang dibuat di Pasir Gudang, Johor oleh ahli keluarga lelaki bernama Muhammad Iman Aqmar Dzulkarnain,” katanya menerusi kenyataan di sini hari ini.

Mohd Zaidi berkata rangka mayat  itu dihantar ke Hospital Tengku Ampuan Afzan, Kuantan untuk bedah siasat manakala kenderaan itu ditarik ke Ibu Pejabat Polis Daerah (IPD) Pekan bagi siasatan lanjut.

Pada 30 Okt tahun lepas, seorang wanita Asmawati Kadir, 55, membuat laporan polis berhubung kehilangan anaknya Muhammad Iman Aqmar, 24, yang didakwa gagal dihubungi selepas keluar rumah di Johor sekitar 1 pagi, 29 Okt 2021 untuk ke tempat kerja di Kemaman, Terengganu.

Semasa itu, Muhammad Iman Aqmar dikatakan memandu kereta Nissan Grand Livina seorang diri dan ahli keluarganya memuat naik gambar mangsa serta kereta itu di media sosial bagi meminta bantuan orang awam mencarinya.–AlHijrah Online


DUA JURUGAMBAR SELAMATKAN WANITA MAHU TERJUN JAMBATAN

GEORGETOWN: Dua jurugambar akhbar tempatan berbahasa Inggeris berjaya menyelamatkan seorang wanita yang dipercayai mahu terjun dari Jambatan Pulau Pinang arah Georgetown kira-kira jam 12.30 tengahari tadi.

Ketika kejadian, jurugambar The Star, Ahmad Zhafaran Nasib, 38, dan jurugambar TheSun, Masry Che Ani, 48, dalam perjalanan dari Butterworth menuju ke Georgetown .

Sebaik melalui kawasan tersebut, mereka  melihat seorang wanita berada dalam keadaan mencurigakan di atas tembok jambatan berkenaan.

Menurut Masri, dia memberanikan diri mendekati wanita bertopi keledar itu yang duduk di atas tembok jambatan.

“Selalunya kami bertugas merakam gambar pasukan penyelamat yang melakukan operasi menyelamat,  namun tak sangka ia berlaku di depan mata.

“Mahu tidak mahu kami terpaksa mengambil risiko kerana bimbangkan keadaan wanita tersebut, syukur semuanya selamat” katanya ketika dihubungi hari ini.

Sementara itu Ahmad Zhafaran berkata, dia mengambil masa kira-kira 40 minit untuk memujuk wanita itu sementara menunggu ketibaan pihak berkuasa .

Pihak berkuasa tiba ke lokasi kejadian kira-kira 15 minit kemudian. -AlHijrah Online


ZULKIFLI LUAH RASA KECEWA KEPADA DUTA PERANCIS SUSULAN KARIKATUR NABI MUHAMMAD OLEH CHARLIE HEBDO

KUALA LUMPUR: Susulan karikatur Nabi Muhammad SAW yang diterbitkan majalah satira Charlie Hebdo di Perancis, Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri hari ini menulis sepucuk surat kepada Duta Perancis ke Malaysia.

Dalam suratnya itu, Zulkifli meluahkan rasa kecewa terhadap insiden terbabit dan memaklumkan apa yang disampaikannya mewakili suara masyarakat Islam di negara ini.

“Saya percaya kita berpendirian sama, tindakan ekstremisme dan keganasan tidak mewakili mana-mana agama di dunia ini.

“Kita sebagai pemimpin masyarakat perlu menentang tindakan sedemikian khususnya dengan meyakinkan anak muda yang berpotensi melakukan perkara sedemikian agar dapat menjauhkan diri dari tindakan itu dan meluahkan tentangan mereka dengan cara yang aman dan damai,” katanya Zulkifli dalam suratnya.

Tambah Zulkifli kekecewaan Malaysia terhadap isu berkenaan senada dengan Imam Besar Al-Azhar yang juga Pengerusi Majlis Hukama’ Al-Muslimin, Shaykh Dr Ahmed Al-Tayyib.

Dalam tulisannya, Zulkifli turut mengajak Duta Perancis mengenali lebih dekat Nabi Muhammad SAW lebih-lebih lagi mengikut kalendar Islam, 18 Oktober hingga 17 November merupakan bulan Rabiul Awal yang juga bulan kelahiran baginda.

“Bersempena dengan bulan Rabiul Awal yang juga bulan kelahiran Rasulullah SAW, saya hadiahkan beliau sebuah buku bertajuk Al-Shama’il Al-Muhammadiyyah (The Sublime Qualities of the Prophet Muhammad ﷺ) terjemahan Bahasa Inggeris,” kata Zulkifli menerusi Facebook rasminya.

Tambah beliau Perancis adalah antara negara Eropah pertama mengadakan hubungan diplomatik dengan Malaysia selepas negara ini mencapai kemerdekaannya pada 1957.

Oleh itu beliau berharap peristiwa ini memberi pengertian yang besar dalam memaknakan lagi hubungan erat antara Malaysia dan Perancis.

Charlie Hebdo sebelum ini dilaporkan mahu menerbitkan semula kartun kontroversi menghina Nabi Muhammad SAW, yang menjadi punca serangan daripada penembak beragama Islam terhadap akhbar berkenaan pada 2015.

Penerbitan karikatur itu juga menandakan bermulanya perbicaraan pasangan adik beradik, Said dan Cherif Kouachi yang melakukan serangan bersenjata di pejabat akhbar itu di Paris. — AlHijrah Online


UMAT ISLAM WAJIB TUKAR KEPADA SIMPANAN SYARIAH KWSP

8 OGOS 2016 MERUPAKAN TARIKH BERSEJARAH UNTUK KWSP DENGAN PEMBUKAAN PENDAFTARAN SIMPANAN SYARIAH. PERKARA ITU JUGA MERUPAKAN BERITA BAIK KEPADA PENCARUM BERAGAMA ISLAM UNTUK MEMBOLEHKAN MEREKA MENGUBAH CARUMAN KONVENSIONAL KEPADA SISTEM PATUH SYARIAH.

Walaupun begitu, penukaran ini bukan automatik untuk pencarum beragama Islam kerana berkait dengan perlembagaan dan undang-undang; yang memerlukan tuan punya badan hadir sendiri ke kaunter KWSP untuk proses pertukaran.

Dr. Zaharuddin di KWSP

Selepas kehadiran Simpanan Syariah, apakah hukumnya kepada umat Islam untuk menukar kepada Simpanan Syariah? Menurut Dr. Zaharuddin Abdul Rahman, Jawatankuasa Penasihat Syariah (JKPS) KWSP melalui laman Facebooknya; menurut HUKUM ISLAM WAJIBLAH hukumnya ke atas umat Islam menukarnya dan tiada lagi alasan tiada pilihan lalu membiarkannya di dalam akaun konvensional yang dilaburkan ke tempat tidak patuh Syariah.

Dr. Zaharuddin selesai membuat penukaran kepada Simpanan Syariah

Walaupun secara perundangan, penukaran ini merupakan pilihan pencarum, tetapi sebagai umat Islam, kita wajib menukarnya. Jika tidak, kita akan tergolong dalam golongan orang yang disebut Rasulullah S.A.W. dalam hadisnya.

Nabi bersabda :
ليَأتينَّ على الناسِ زمانٌ ، لا يُبالي المرءُ بما أخذَ المالَ ، أمن حلالٍ أم من حرامٍ
Ertinya : Akan pasti sampai suatu masa, manusia tidak lagi mengindahkan dari mana sumber dia mendapatkan harta, sama ada dari halal atau haram.

Orang ramai di kaunter KWSP

Tetapi alhamdulillah, melihat ‘serangan’ orang ramai ke kaunter-kaunter KWSP bagi menukar simpanan mereka semalam memperlihatkan kesedaran yang mendalam terhadap perubahan baik ini.

Orang ramai beratur sehingga luar kaunter KWSP

Dr. Zaharuddin juga turut menasihatkan supaya orang ramai tidak tergesa-gesa kerana peruntukan RM 100 bilion adalah mencukupi untuk peringkat awal. Setiap hari dijangka RM 3-5 bilion simpanan pencarum akan berubah ke Simpanan Syariah.

KPE KWSP, Datuk Shahril Ridza Ridzuan

Berita baik pula diumumkan Ketua Pegawai Eksekutif KWSP, Datuk Shahril Ridza Ridzuan berkata, jika konsep pelaburan ini menggalakkan, dana tambahan sebanyak RM 20-30 bilion akan diperuntukkan pada tahun-tahun seterusnya. Pengumuman ini merupakan tindak balas positif KWSP kepada permintaan pencarum.

KWSP


KELUARGA ALLAHYARHAM BILL KAYONG AKAN DIBERI KAUNSELING

KUCHING, 25 Jun – Kementerian Pembangunan Wanita, Keluarga dan Masyarakat bersedia memberi khidmat kaunseling kepada anggota keluarga Setiausaha PKR Cawangan Miri, Allahyarham Bill Kayong bagi memulihkan mereka daripada trauma.

Menterinya, Datuk Seri Rohani Abdul Karim berkata pegawai kementerian akan dihantar untuk berjumpa dengan keluarga Allahyarham untuk menawarkan khidmat kaunseling yang diperlukan.

Di samping itu, katanya pihak kementerian juga akan menghulurkan bantuan lain yang diperlukan termasuk membantu kos pendidikan anak Allahyarham. Sementara itu, Rohani menyelar pembunuhan Bill yang beliau anggap sebagai tindakan kejam dan tidak berperikemanusiaan.

“Apapun perbezaan yang wujud tiada siapa yang berhak untuk bertindak kejam membunuh,” kata beliau kepada pemberita selepas majlis berbuka puasa bersama Ketua Menteri Sarawak Tan Sri Adenan Satem serta isteri dan kumpulan sasar kementerian beliau di sini malam tadi.

Beliau berharap pihak polis dapat menangkap dan mengheret pembunuh Bill ke muka pengadilan untuk dijatuhi hukuman setimpal dengan jenayah yang telah dilakukan.

Bill, 43, calon PKR kawasan Bekenu pada Pilihan Raya Sarawak ke-11 yang lalu, ditembak mati oleh individu tidak dikenali menggunakan senapang patah ketika berada di dalam kenderaan pikap Toyota Hiluxnya, di persimpangan lampu isyarat di Lutong, Miri, kira-kira 8.30 pagi, 21 Jun lepas.

BERNAMA


RAKYAT MAKIN TERDESAK, PENGELUARAN AKAUN 1 KWSP WAJAR ATAU TIDAK?

KUALA LUMPUR: Menjelang pembentangan Belanjawan 2021 Jumaat ini, kebenaran pengeluaran daripada Akaun 1 caruman Kumpulan Wang Simpanan Pekerja (KWSP) antara yang banyak disuarakan dan dibincangkan pelbagai pihak ketika ini.

Namun adakah tindakan itu wajar dilakukan?

Ikuti penjelasan Pensyarah Kanan Putra Business School (PBS) yang juga Pakar Ekonomi Prof. Madya Dr. Ahmed Razman Abdul Latiff dalam Berita AlHijrah siaran 31 Oktober 2020. — AlHijrah Online


Polis Zionis bunuh pekerja Palestin di Qalansuwa

TULKAREM — Polis penjajah Zionis semalam membunuh seorang pekerja Palestin selepas mengejar dan gagal menangkap beliau di kota Qalansuwa, yang terletak dalam Wilayah Palestin 1948.

Polis Zionis cuba menangkap Amjad Jamal Galag, 30, di sebuah sekatan jalan namun beliau enggan menyerah diri dan terus memandu kenderaannya. Pasukan polis mengejar Amjad, dan melepaskan tembakan apabila gagal menangkap beliau.

Amjad, seorang bekas tahanan dari bandar Attil di Tulkarem, meninggal dunia di tempat kejadian.

Sebulan lalu, seorang pemuda dari Tebing Barat yang bekerja di Wilayah Palestin 1948 turut dibunuh dalam senario yang sama. – Haluan Palestin


BERKUATKUASA HARI INI, MASJID AL-AQSA DITUTUP KEKANG COVID-19

BAITULMAQDIS: Solat berjemaah di Masjid Al-Aqsa terletak di timur Baitulmaqdis yang dijajah, digantung sementara bagi mengekang penularan wabak koronavirus, demikian menurut Majlis Wakaf Muslim semalam.

Keputusan yang dibuat susulan mesyuarat tergempar itu berkuatkuasa hari ini, kata majlis wakaf itu dalam kenyataan dipetik agensi berita Anadolu.

“Penutupan itu hanya untuk tempoh sementara dengan semua petugas dan pengawal akan bekerja seperti biasa.

“Panggilan azan di Masjid Al-Aqsa juga akan diteruskan seperti  biasa apabila masuk waktu solat,” kata kenyataan itu.

Majlis itu berkata keputusan itu dilakukan bagi melindungi kesihatan dan nyawa jemaah.

Masjid Al-Aqsa adalah rumah ibadat ketiga suci bagi umat Islam, manakala Yahudi merujuknya sebagai kuil nabi sulaiman dan mendakwa ia tempat suci Yahudi di zaman purba.

Israel menjajah Baitulmaqdis Timur, di mana terletaknya Masjid Al-Aqsa, ketika perang Arab-Israel 1967.

Rejim zionis Israel menjadikan kawasan itu sebahagian wilayahnya pada 1980, tindakan yang tidak diiktiraf masyarakat dunia.

Semalam, Israel merekodkan 62 kes baharu jangkitan koronavirus menjadikan keseluruhan 945 kes wabak itu.

Israel merekodkan kematian pertama akibat koronavirus pada Jumaat lalu.

Menteri Kesihatan Palestin, Mai al-Kaila berkata empat kes baharu direkodkan di Ramallah dan Hebron, Tebing Barat, menjadikan keseluruhan 52 individu positif koronavirus dengan 17 kes telah sembuh.

Wilayah Gaza yang dikepung rejim pula mencatatkan dua kes positif koronavirus membabitkan dua warga Palestin yang baru pulang dari Pakistan.

Lebih 329,000 individu dijangkiti koronavirus atau COVID-19 seluruh dunia dengan 14,500 maut, sementara 97,000 telah sembuh. — Terjemahan AlHijrah Online


PRN: 12 OGOS HARI MENGUNDI

KUALA LUMPUR: Suruhanjaya Pilihan Raya (SPR) mengumumkan Pilihan Raya Negeri (PRN) di Kedah, Kelantan, Terengganu, Pulau Pinang, Selangor dan Negeri Sembilan dijalankan serentak dengan 12 Ogos ditetapkan sebagai tarikh pengundian.

Pengerusi SPR Tan Sri Abdul Ghani Salleh berkata, tarikh penamaan calon di keenam-enam negeri berkenaan pula ditetapkan pada 29 Julai, manakala pengundian awal pada 8 Ogos.

Beliau berkata demikian pada sidang media selepas mempengerusikan mesyuarat khas di Menara SPR Putrajaya bagi membincangkan tarikh-tarikh penting PRN berkenaan.

Mesyuarat itu diadakan susulan penerimaan notis pembubaran rasmi Dewan Undangan Negeri (DUN) daripada Speaker DUN enam negeri berkenaan.

Sebelum ini Kelantan terlebih dahulu membubarkan DUN iaitu pada 22 Jun lepas, diikuti Selangor 23 Jun manakala Pulau Pinang, Kedah dan Terengganu masing-masing pada 28 Jun dan Negeri Sembilan pada 1 Julai.  — AlHijrah Online


IDRIS HARGAI USAHA PENGANJURAN QIAMULLAIL PERDANA

PUTRAJAYA: Menteri di Jabatan Perdana Menteri (Hal Ehwal Agama) Senator Datuk Idris Ahmad menghargai usaha pihak-pihak yang terlibat menjayakan program Qiamullail Perdana awal pagi tadi.

Program yang dianjurkan di Masjid Tuanku Mizan Zainal Abidin, Putrajaya itu dihadiri masyarakat Islam sekitar Putrajaya dan Lembah Klang.

“Tahniah Jabatan Kemajuan Islam Malaysia (JAKIM), TV AlHijrah, Masjid Tuanku Mizan Zainal Abidin dan semua pihak yang menjayakan program ruhiyyah ini.

“Moga Allah SWT reda kita semua,” kata Idris dalam catatan di Facebooknya selepas hadir pada program berkenaan.

Turut hadir pada program tersebut Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Penghargaan turut diberikan Ahmad Marzuk kepada semua pihak yang menjayakan Qiamullail Perdana.

TV AlHijrah menyiarkan program itu secara langsung menerusi slot Assalamualaikum Qiam bermula dari jam 5 hingga 6 pagi tadi.

Umat Islam yang tidak berkesempatan menonton secara langsung pagi tadi boleh mengulang siar video program itu di Facebook rasmi TV AlHijrah. – AlHijrah Online


PENTERNAK LEMBU, PENIAGA IKAN BERDEPAN HUKUMAN GANTUNG

SEREMBAN: Dua individu masing-masing penternak lembu dan peniaga ikan berdepan hukuman gantung sampai mati, kerana didakwa membunuh rakan sekampung mereka, di Pekan Kampung Air Kuning Linggi Port Dickson, dua minggu lalu.

Kedua-dua tertuduh yang bersaudara itu dihadapkan ke dua mahkamah berasingan di Port Dickson dan Seremban pagi tadi, yang mana mereka juga didakwa dengan sengaja menyebabkan kecederaan parah ke atas ayah si mati.

Mengikut pertuduhan, tertuduh, S. Vickna Raja, 32, merupakan peniaga ikan, dan saudaranya, R. Kalaichelvam, 45, yang bekerja sebagai penternak lembu, didakwa membunuh mekanik, A. Kannan, 44.

Mereka dituduh melakukan perbuatan itu antara 12 Oktober kira-kira jam 6.30 petang hingga 13 Oktober jam 8 pagi, di Pasar Mini Jalan Linggi, Kampung Air Kuning.

Untuk perbuatan itu kedua-dua tertuduh didakwa di bawah Seksyen 302 Kanun Keseksaan dan dibaca bersama Seksyen 34 Kanun yang sama, yang boleh dikenakan hukuman gantung sampai mati jika sabit kesalahan.

Manakala bagi pertuduhan menyebabkan kecederaan parah ke atas ayah si mati, V Arumugam, 70 tahun, kedua-dua tertuduh didakwa di bawah Seksyen 326 Kanun Keseksaan dan dibaca bersama Seksyen 34 Kanun yang sama, yang boleh dikenakan hukuman penjara selama 20 tahun dan denda atau sebat, jika disabit kesalahan.

Kedua-dua tertuduh hanya mengangguk faham dan tiada pengakuan direkodkan bagi setiap pertuduhan yang dibacakan di dua mahkamah berasingan.

Mahkamah menetapkan tarikh sebutan semula kedua-dua kes pada 8 Disember dan 25 Disember ini dan kedua-dua tertuduh diperintahkan untuk dihantar ke Penjara Jelebu bagi tahanan reman penjara. –AlHijrah Online


ISU PALESTIN: MALAYSIA BUKAN MAHU JADI JAGUH TETAPI TEGAS BELA UMAT ISLAM – PM ANWAR

RIYADH: Ketegasan Malaysia memperjuangkan isu penduduk Palestin yang berterusan dizalimi Israel bukanlah kerana ia mahu menjadi jaguh sebaliknya dilakukan atas dasar tanggungjawab membela umat Islam.

Perdana Menteri Datuk Seri Anwar Ibrahim berkata perjuangan itu perlu dilaksanakan kerana penduduk Palestin di Gaza telah ditindas sekian lama sehingga menjangkau lebih tujuh dekad.

“Umat Islam dicabar, diuji…sebab itu kita mesti menunjukkan ketegasan kita,” kata beliau pada Majlis Ramah Mesra Bersama Diaspora Malaysia di Arab Saudi di sini petang ini.

Seramai 300 rakyat Malaysia yang bekerja, belajar dan tinggal di Arab Saudi menghadiri majlis itu yang dianjurkan oleh Kedutaan Malaysia di sini.

Pada majlis itu, Duta Besar Malaysia di Arab Saudi Datuk Wan Zaidi Wan Abdullah menyambut ketibaan Anwar, yang diiringi Menteri Luar Datuk Seri Dr. Zambry Abd Kadir serta Menteri Pelaburan, Perdagangan dan Industri Tengku Datuk Seri Zafrul Tengku Abdul Aziz dan Timbalan Menteri Pelancongan, Seni dan Budaya Khairul Firdaus Akbar Khan.

Anwar kini dalam lawatan kerja dua hari bagi menghadiri Sidang Kemuncak Pertama ASEAN-Majlis Kerjasama Teluk (GCC), yang berakhir tengah hari tadi.

Pada majlis itu, Perdana Menteri turut berkongsi mengenai ucapannya pada sidang kemuncak ASEAN-GCC di mana beliau menggesa dunia supaya sama-sama bertindak dan “tidak tutup mata” dalam menoktahkan kekejaman Israel terhadap penduduk Palestin.

“Dalam ucapan saya pada sidang kemuncak itu, saya mengucapkan penghargaan kepada Putera Mahkota Mohammed bin Salman kerana Arab Saudi bersama dengan Pertubuhan Kerjasama Islam (OIC) dalam mengambil inisiatif dengan negara-negara Islam untuk menyatakan pendirian berhubung konflik ini.

“…ada pendirian jelas…ya, memang masalah Gaza Palestin tidak selesai tetapi ini soal kemanusian. Ia soal prinsip keadilan.

“Ini bukan soal sentimen kaum, agama atau Arab. Ini isu Palestin…isu rampasan hak rakyat, tanah mereka, harta mereka malah maruah mereka telah dirampas,” tegas Anwar.

Perdana Menteri berkata ketika konflik Palestin-Israel tercetus semula baru-baru ini, satu dunia marah dan riuh-rendah tentang keganasan yang berlaku.

“Pada hal, kezaliman (terhadap Palestin) dilakukan setiap hari…rampasan tanah, pembunuhan anak-anak, wanita berlaku, penghinaan berterusan berpuluhan tahun.

“Mana kemanusiaan? Ini yang menyebabkan kita perlu bersuara,” kata Anwar sambil berharap langkah kecil Malaysia dalam isu itu boleh membantu mendorong negara-negara lain untuk turut membantu Palestin.

Menurut Anwar, selepas menghadap Putera Mahkota Mohammed esok, beliau akan berlepas ke Istanbul untuk bertemu Presiden Turkiye Recep Tayyip Erdogan bagi berbincang lanjut isu Palestin dan Gaza sebelum ke Kaherah pula untuk berjumpa  Presiden Mesir Abdel Fattah El-Sisi.

“Pertemuan dengan El-Sisi bertujuan membincangkan mengenai pembukaan laluan Rafah bagi memudahkan penyaluran bantuan makanan, minuman dan perubatan ke Palestin,” katanya.

Pada majlis ramah mesra itu, Anwar yang juga Menteri Kewangan berkata Kerajaan Perpaduan yang diterajuinya mengutamakan soal kestabilan politik, pertumbuhan ekonomi, membawa pelaburan asing serta mengangkat kesejahteraan rakyat.

Dalam membasmikan kemiskinan, beliau berkata dasar yang dilaksanakan kerajaan untuk menoktahkan kemiskinan tegar semakin menampakkan hasil apabila jumlah golongan itu berjaya dikurangkan kepada kira-kira 14,000 orang berbanding 120,000 orang pada awal 2022. — AlHijrah Online


PRU15: PENGUNDI DISARAN SEMAK CADANGAN MASA KELUAR MENGUNDI – SPR

KUALA LUMPUR: Menjelang hari mengundi bagi Pilihan Raya Umum ke-15 (PRU15) esok, Suruhanjaya Pilihan Raya (SPR) menasihati pengundi untuk mengikut masa keluar mengundi yang digalakkan seperti yang tercatat pada aplikasi MySPR Semak.

Setiausaha SPR Datuk Indera Ikmalrudin Ishak berkata seramai 20,853,681 orang pengundi bakal mengundi pada PRU15 dan Pilihan Raya Kecil (PRK) Dewan Undangan Negeri (DUN) Bugaya, Sabah.

Beliau berkata SPR berharap semua pengundi menjalankan tanggungjawab mereka dengan keluar mengundi esok.

Ikmalrudin berkata sekiranya pengundi tidak dapat hadir pada masa keluar mengundi yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari pukul 8 pagi hingga 6 petang di semenanjung manakala 7.30 pagi hingga 5.30 petang di Sabah dan Sarawak atau waktu yang telah diwartakan.

“Pengundi adalah dinasihatkan untuk tidak keluar mengundi pada saat-saat akhir,” katanya dalam kenyataan hari ini.

Ikmalrudin berkata SPR juga menyarankan semua pengundi yang hadir esok untuk memakai pelitup separuh muka, mengamalkan penjarakan fizikal dan sentiasa mensanitasi tangan sepanjang berada di pusat mengundi.

Ikmalrudin berkata SPR telah menjalankan semakan peralatan mengundi seperti peti undi, dakwat pilihan raya, kertas undi, petak undi dan sebagainya untuk kegunaan bagi proses pengundian yang akan dijalankan esok dan kesemua peralatan tersebut diagihkan kepada ketua-ketua tempat mengundi (KTM) bagi setiap saluran mengundi.

Beliau berkata semakan itu bagi memastikan kesemua peralatan atau kelengkapan bagi pengundian lengkap dan berkeadaan baik.

PRU15 akan diadakan di 8,958 pusat mengundi membabitkan 38,348 saluran dengan seramai 363,515 orang ditugaskan bagi proses pengundian.

Ikmalrudin berkata SPR juga mengingatkan para majikan supaya membenarkan pekerja mereka yang berdaftar sebagai pemilih untuk keluar mengundi pada PRU15 dan PRK DUN Bugaya, Sabah seperti yang diperuntukkan di bawah Akta Kesalahan Pilihan Raya 1954.

Beliau berkata SPR sekali lagi mengingatkan semua pihak yang bertanding bahawa tempoh rasmi berkempen akan tamat pada pukul 11.59 minit malam ini, justeru sebarang bentuk aktiviti berkempen termasuk aktiviti merayu undi perlu dihentikan.

“Mana-mana pihak tidak boleh merayu undi termasuklah di luar pusat mengundi dan juga melalui saluran media sosial seperti Facebook, Twitter, Instagram dan lain-lain.

“SPR juga mengingatkan bahawa semua parti atau calon bertanding adalah dilarang untuk membuka, membina atau menyelenggara barung pada hari mengundi, kerana perkara tersebut merupakan satu kesalahan di bawah Akta Kesalahan Pilihan Raya 1954,” katanya.

Bagi pengundi yang positif COVID-19, Ikmalrudin berkata SPR sekali lagi menyarankan pengundi untuk berhubung terus dengan pegawai kesihatan daerah (PKD), bagi mendapatkan maklumat lanjut dan sewajarnya bagi memudahkan urusan pengundian.

Beliau berkata SPR telah memaklumkan kepada semua pengundi bahawa penggunaan telefon bimbit di tempat mengundi adalah tidak dibenarkan dan notis atau poster larangan penggunaan telefon bimbit akan diletakkan di luar dan di dalam tempat mengundi sebagai peringatan.

Ikmalrudin berkata SPR turut menetapkan bahawa pengundi yang membawa telefon bimbit ke tempat mengundi perlu meletakkan telefon bimbit di tempat yang telah disediakan setelah menerima kertas undi dan mengambilnya semula setelah selesai mengundi.

Menurutnya pelaksanaan tatacara pengundian baharu itu boleh dirujuk menerusi poster Tatacara 10 Langkah Pengundian yang menjelaskan proses pengundian sepenuhnya.

Selain itu, Ikmalrudin berkata semua pihak khususnya pengundi, calon dan petugas yang ingin memasuki pusat mengundi tidak memakai baju, topi, pelitup separuh muka atau membawa material yang mempunyai nama, lambang, simbol, gambar parti atau calon yang bertanding atau apa-apa bahan kempen serta sebarang ‘tagline’ atau slogan kempen yang menjurus atau membawa maksud sokongan atau cenderung kepada mana-mana fahaman politik.

“Mana-mana pengundi atau individu yang gagal mematuhi atau melanggari peruntukan yang ditetapkan boleh dihalang dari memasuki pusat mengundi oleh petugas pilihan raya,” katanya.

“SPR berharap semua pihak mematuhi undang-undang, peraturan dan etika pilihan raya bagi memastikan kelancaran proses pilihan raya serta tidak menggugat ketenteraman awam. Sebarang pelanggaran undang-undang yang berkaitan boleh dikenakan tindakan,” katanya. –AlHijrah Online


LORI REMPUH SEMBILAN KENDERAAN

KUALA LUMPUR: Masalah brek dialami sebuah lori bermuatan getah beku menjadi punca kenderaan itu terbabas sebelum merempuh sembilan kenderaan lain dalam kemalangan di KM 9.2 Lebuhraya Utara-Selatan Hubungan Tengah (Elite) dekat Subang di sini, malam tadi.

Timbalan Ketua Jabatan Siasatan dan Penguatkuasaan Trafik Selangor DSP Ahmad Izuddin Mohd Juhari berkata kemalangan kira-kira 11.44 malam itu menyebabkan tiga individu cedera.

Beliau berkata mereka yang cedera terdiri daripada dua warga Bangladesh iaitu seorang wanita dan seorang kanak-kanak perempuan berumur lima tahun serta seorang kanak-kanak lelaki tempatan berusia 10 tahun.

Menurutnya hasil siasatan awal mendapati kejadian berlaku apabila lori dari arah Slim River, Perak menghala Tampin, Negeri Sembilan itu terbabas dan merempuh sembilan kenderaan yang berhenti di lorong tengah serta paling kanan kerana terdapat kerja-kerja pembinaan jalan.

“Dua kanak-kanak yang tersepit cedera di kepala dan peha serta diselamatkan Jabatan Bomba dan Penyelamat Subang Jaya lalu dibawa ke Hospital Putrajaya untuk rawatan lanjut,” katanya dalam kenyataan hari ini.

Ahmad Izuddin berkata pemandu lori berusia 54 tahun itu memberikan kerjasama yang baik bagi membantu siasatan mengikut Seksyen 42 Akta Pengangkutan Jalan 1987.

Sementara itu, Pengarah Jabatan Bomba dan Penyelamat Selangor Norazam Khamis berkata sebuah jentera dari Balai Bomba dan Penyelamat Subang dengan kekuatan enam pegawai serta anggota digegaskan ke lokasi kejadian.

Beliau berkata kenderaan yang terjejas teruk akibat kemalangan itu adalah Perodua Axia dinaiki empat sekeluarga dan kenderaan pelbagai guna (MPV) Nissan Grand Livina dinaiki tujuh warga Bangladesh. – AlHijrah Online


Ethiopian Airlines bawa penumpang dari 35 negara

KUALA LUMPUR – Pesawat Ethiopian Airlines bagi penerbangan ET302 yang  terhempas berhampiran Addis Ababa, semalam serta membunuh kesemua 149 penumpang dan lapan anak kapal, membawa penumpang dari sekurang-kurangnya 35 negara.

Menteri Pengangkutan Kenya James Macharia, yang mengesahkan perkara
itu dalam satu sidang akhbar di Addis Ababa pada Ahad, berkata terdapat
32 penumpang rakyat Kenya, 18 rakyat Kanada, enam dari China dan lima
dari Belanda.

Penumpang lain terdiri daripada enam rakyat Mesir,
sembilan dari Ethiopia, tujuh masing-masing dari Perancis dan UK, empat
dari India, lapan dari Itali, empat dari Slovakia dan lapan dari Amerika
 Syarikat.

Bagaimanapun, kewarganegaraan dua lagi penumpang tidak dapat dipastikan.

Pesawat penumpang itu, yang terhempas beberapa minit sejurus berlepas, dalam perjalanan ke Nairobi dari Addis Ababa.

Dilaporkan
 juga bahawa beberapa penumpang dalam perjalanan untuk menghadiri satu
persidangan Alam Sekitar Pertubuhan Bangsa-Bangsa Bersatu (PBB) di
Nairobi.

Sementara itu, Pegawai Komunikasi Alam Sekitar PBB,
Shari Nijman, berkata pihaknya amat dukacita dengan berita mengenai
nahas yang menimpa Ethiopian Airlines.

“Kami sedang mengikuti
perkembangannya dengan teliti,” menurut kenyataan rasmi yang dikeluarkan
 agensi Alam Sekitar PBB itu pada Ahad.

Shari Nijman juga berkata  agensi itu sedang berhubung dengan pegawai terbabit bagi mengenal pasti  wakil PBB yang mungkin berada dalam pesawat tersebut. – SINAR ONLINE


GARA-GARA KASUT, SUAMI ISTERI DIPUKUL JIRAN GUNA BATU BATA

CHUKAI: Gara-gara bertanyakan kasut yang hilang sepasang suami isteri dipukul menggunakan batu bata dan ditumbuk oleh jiran mereka.

Kejadian dilaporkan berlaku di Kampung Padang Kubu, Chukai, Terengganu.

Insiden dipercayai tercetus apabila pasangan itu pergi ke rumah jiran mereka yang bekerja sebagai pengawal keselamatan untuk bertanyakan tentang kehilangan kasut mereka pada 12.15 tengah hari semalam.

Ketika kejadian, lelaki berusia 35 tahun yang sedang berehat di rumahnya didatangi pasangan berkenaan yang bertanyakan tempat anak suspek meletakkan kasut mereka.

Suspek yang tidak berpuas hati dengan pertanyaan itu kerana seolah-olah menuduh anaknya mencuri menghampiri mangsa lelaki berusia 27 tahun lalu menumbuk mukanya beberapa kali.

Suspek yang masih tidak berpuas hati mengambil batu bata lalu memukul belakang kepala dan leher mangsa sehingga batu bata itu pecah.

Isteri mangsa yang berada di tempat kejadian cuba menghalang perbuatan suspek, namun dia turut dipukul di tangan menggunakan batu bata.

Suspek berterusan memukul pasangan itu sehingga mereka cedera di kepala dan leher.

Pasangan itu kemudian membuat laporan di Balai Polis Ayer Puteh untuk tindakan lanjut.

Suspek kini ditahan untuk siasatan mengikut Seksyen 324 Kanun Keseksaan kerana dengan sengaja mendatangkan kecederaan menggunakan senjata atau lain-lain benda berbahaya. — AlHijrah Online


SOLAT HAJAT DAN DOA SELAMAT UNTUK PALESTIN SELEPAS MAGHRIB

KUALA LUMPUR: Jabatan Agama Islam Wilayah Persekutuan (JAWI) menyarankan semua masjid, surau Jumaat dan surau di seluruh Wilayah Persekutuan Kuala Lumpur, Putrajaya dan Labuan untuk melaksanakan solat hajat dan doa selamat pada 17 Mei 2021 (Isnin) selepas solat Maghrib.

Pengarah JAWI, Datuk Mohd Ajib Ismail berkata ia bagi mendoakan kesejahteraan dan keselamatan rakyat Palestin dari kezaliman tentera Israel.

“Insafilah kezaliman berterusan yang dilakukan oleh tentera Israel terhadap rakyat Palestin di bumi Gaza dengan menitipkan doa dan menghulurkan bantuan kepada mereka mengikut kemampuan masing-masing.

“Kecaknaan kita adalah tanda solidariti dan keprihatinan terhadap permasalahan yang dihadapi oleh ummah. Semoga kita sentiasa di dalam perlindungan dan pemeliharaan Allah SWT,” katanya dalam kenyataan pada Ahad.

Semalam Yang Di-Pertuan Agong, Al Sultan Abdullah Sultan Ahmad Shah menitahkan seluruh masjid dan surau di negara ini untuk menganjurkan solat sunat hajat bagi mendoakan kesejahteraan rakyat Palestin. — AlHijrah Online


AGONG YAKIN MALAYSIA MAMPU LANDAIKAN LEKUK COVID-19

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan harapan buat petugas barisan hadapan terus cekal dan tabah dalam memerangi gelombang ketiga penularan wabak COVID-19 yang melanda negara ketika ini.

Datuk Pengelola Bijaya Diraja Istana Negara, Datuk Ahmad Fadil Shamsuddin berkata, Seri Paduka memahami cabaran besar yang terpaksa diharungi petugas barisan hadapan ketika ini susulan kes positif COVID-19 harian meningkat drastik yang mencecah kepada empat angka secara berterusan sejak hujung tahun lalu.

Dalam kenyataan itu, Sultan Abdullah amat menyanjung tinggi pengorbanan yang dicurahkan mereka demi keselamatan diri rakyat dalam memikul tanggungjawab membendung dan merawat pesakit wabak yang boleh meragut nyawa itu.

“Seri Paduka Baginda turut menzahirkan harapan agar semangat kental dan juang yang tinggi dipamerkan petugas barisan hadapan sebagai benteng utama sejak penularan wabak ini awal tahun lalu di negara ini turut dihargai seluruh rakyat jelata.

“Sesungguhnya, usaha gigih petugas barisan hadapan sewajarnya dipuji dan terus dihargai,” dalam titah baginda.

Seri Paduka turut menzahirkan rasa dukacita terhadap rakyat yang masih tidak peka dalam tindak-tanduk harian mereka, khususnya terhadap pematuhan disiplin amalan kebiasaan baharu dan kawalan kendiri bagi mengekang penularan wabak ini.

“Sultan Abdullah menyeru seluruh rakyat untuk menzahirkan solidariti dan sokongan padu kepada petugas barisan hadapan dengan bersama berganding bahu berdisiplin mematuhi semua perintah yang ditetapkan kerajaan dan prosedur operasi standard (SOP).

“Inilah masanya untuk kita sebagai warganegara dan rakyat Malaysia mengenepikan perbezaan politik, bangsa dan agama, bersama mempamerkan semangat kesetiaan, kemanusiaan dan jati diri memerangi wabak COVID-19,” kata Ahmad Fadil dalam kenyataannya.

Dalam masa yang sama, Sultan Abdullah menzahirkan keyakinan bahawa kita bukan saja mampu sekali lagi melandaikan lekuk kes jangkitan COVID-19 harian, malah mampu meringankan beban yang dipikul petugas barisan hadapan, dengan sokongan dan kerjasama rakyat jelata.

“Insya-Allah kalau kita berusaha dan tawakal kepada Allah, kita boleh memutuskan rantaian jangkitan dalam negara ini dengan berkesan,” titah baginda dalam kenyataan itu.

—AlHijrah Online


RATUSAN PENDATANG YAHUDI CEROBOH MASJID AL-AQSA

BAITULMAQDIS TIMUR: Beratus-ratus pendatang Yahudi menceroboh masuk ke Masjid Al-Aqsa semalam berikutan sambutan cuti Sukkot Yahudi, demikian menurut agensi Palestin.

“Sekitar 515 pendatang Yahudi ekstremis disokong Polis Israel menyerbu kawasan Masjid Al-Aqsa sejak awal pagi,” kata agensi berita Anadolu yang memetik kenyataan Religious Endowments Authority, agensi dari Jordan yang memantau kawasan suci bagi umat Islam dan Kristian itu.

Menurut kenyataan itu, angka pendatang yang menceroboh kawasan suci itu melebihi 900 orang.

Sukkot adalah cuti seminggu Yahudi yang bermula petang Ahad sehingga ke hari Ahad minggu depan.

Masjid Al-Aqsa adalah tempat ibadah ketiga tersuci bagi umat Islam. Manakala bagi Yahudi kawasan itu sebahagian “Temple Mount”  atau Haikal Sulaiman, selain mendakwa ia tapak dua kuil suci Yahudi zaman dahulu.

Rejim zionis Israel menjajah dan menduduki Baitulmaqdis Timur, lokasi di mana Masjid Al-Aqsa berada, sejak Perang Arab pada 1967.

Israel mengisytiharkan menduduki kawasan itu sejak 1980 dan menjadikannya ibu kotanya secara haram dan tidak pernah diakui masyarakat antarabangsa. — Terjemahan AlHijrah Online


POLIS CARI WANITA INDONESIA BANTU SIASATAN KES BUNUH DI SEREMBAN

SEREMBAN, 2 Jun – Polis masih mengesan seorang wanita warga Indonesia bagi membantu siasatan kes bunuh melibatkan seorang warga emas berusia 78 tahun, di Taman Paroi Jaya dekat sini, semalam.

Ketua Polis Daerah Seremban, ACP Muhamad Zaki Harun berkata wanita berusia awal 30-an itu dicari memandangkan beliau yang diupah sebagai pembantu rumah sementara di rumah mangsa, dipercayai adalah individu terakhir yang ada bersama mangsa.

Beliau berkata mangsa ditemukan dalam keadaan tangan berikat dengan tuala serta terdapat kesan jerutan di leher, di banglo dua tingkat di Taman Paroi Jaya oleh anak perempuan mangsa pada pukul 7.30 malam, sebelum disahkan meninggal dunia oleh pasukan perubatan.

“Tiada kesan kecederaan atau luka pada kepala mangsa tetapi terdapat kesan lebam dan calar pada leher dan pangkal lengan serta luka kecil di jari telunjuk sebelah kanan manakala rantai dan cincin yang dipakai mangsa hilang dipercayai dilarikan suspek.

“Pasukan Forensik Polis dari Ibu Pejabat Polis Kontinjen (IPK) Negeri Sembilan berjaya menemui beberapa kesan cap jari di lokasi kejadian. Polis juga sedang mengumpul maklumat berkaitan suspek,” katanya. Beliau berkata polis percaya ia dilakukan oleh individu yang dikenali mangsa memandangkan tiada kesan pecah masuk dijumpai. Kes disiasat mengikut Seksyen 302 Kanun Keseksaan kerana membunuh.

BERNAMA


SULTAN JOHOR BERKENAN BERKUNJUNG KE KEDIAMAN RASMI PM ANWAR

JOHOR BAHRU: Sultan Johor Sultan Ibrahim Almarhum Sultan Iskandar berkenan berangkat mengunjungi kediaman rasmi Perdana Menteri Datuk Seri Anwar Ibrahim di Seri Perdana, Putrajaya hari ini.

Perkara itu dimaklumkan menerusi hantaran yang dimuat naik di laman Facebook rasmi Sultan Ibrahim, dengan beberapa foto turut dikongsi di platform media sosial itu.

Sultan Ibrahim turut memaklumkan bahawa kunjungan tersebut adalah bagi memenuhi undangan Perdana Menteri ke-10 itu.

Pada pertemuan itu, Anwar turut mempersembahkan taklimat kepada baginda berhubung lawatan kerja beliau ke Singapura, pada Isnin (30 Jan) lepas.

Pada sesi lawatan Ahad lepas, Anwar telah membuat kunjungan hormat ke atas Presiden Singapura Halimah Yacob selain mengadakan pertemuan dengan rakan sejawatnya Lee Hsien Loong.–AlHijrah Online


PKP DILANJUTKAN SEHINGGA 12 MEI DENGAN SEDIKIT KELONGGARAN: PM

KUALA LUMPUR: Perintah Kawalan Pergerakan (PKP) dilanjutkan dari 28 April ke 12 Mei depan, kata Perdana Menteri Tan Sri Muhyiddin Yassin.

Bagaimanapun, kerajaan memutuskan memberi sedikit kelonggaran kepada pelajar di kampus pulang ke kampung dan mereka terperangkap di kampung pulang ke rumah dengan syarat-syarat tertentu.

Perdana Menteri berkata keputusan itu susulan penurunan kes jangkitan COVID-19 dan langkah memastikan wabak itu ditangani sepenuhnya.

“Berdasarkan data-data yang dibentangkan kepada saya oleh Kementerian Kesihatan, saya dapati bahawa usaha-usaha untuk membendung wabak COVID 19 masih perlu diteruskan.

“Walaupun angka-angka menunjukkan perkembangan yang positif, langkah-langkah yang kita ambil hendaklah diteruskan sampai ke satu masa di mana kita yakin wabak COVID 19 dapat dibendung sepenuhnya.

“Sehubungan itu, saya ingin mengumumkan Perintah Kawalan Pergerakan yang dijangka berakhir pada 28 April 2020 akan dilanjutkanuntuk tempoh dua minggu lagi, iaitu sehingga 12 Mei 2020,” kata Muhyiddin dalam perutusan khas disiarkan stesen televisyen tempatan di sini malam ini.

Statistik Kementerian Kesihatan Malaysia (KKM) menunjukkan penurunan signifikan jangkitan COVID-19 dengan purata bawah 100 kes harian sejak PKP dikuatkuasakan 18 Mac lalu.

Terkini, Malaysia merekodkan 71 kes baharu hari ini menjadikan jumlah kumulatif 5,603 kes COVID-19 dan 95 kematian.

Daripada jumlah itu, seramai 3,542 kes atau 63.2 peratus kes telah sembuh dan didiscaj daripada hospital, iaitu angka kesembuhan tertinggi di dunia.

Muhyiddin berkata, kerajaan akan menilai data terkini disediakan KKM dalam tempoh fasa lanjutan PKP itu untuk menentukan langkah seterusnya.

“Saya tidak menolak kemungkinan bahawa PKP akan dilanjutkan lagi selepas ini. Ini bermakna, saudara-saudari mungkin tidak boleh menyambut hari raya di kampung.

“Saudara-saudari masih tidak boleh bekerja, kecuali bagi mereka yang bekerja dalam sektor yang dibenarkan. Perniagaan juga masih belum boleh dibuka sepenuhnya,” kata Perdana Menteri.

Mengulas mengenai kelonggaran diberikan, Perdana Menteri berkata proses membawa pulang pelajar itu sedang dirancang kerajaan dengan nasihat KKM.

“Jumlah pelajar yang terlibat adalah besar, iaitu hampir 100,000 orang. Jadi kita mesti rancang pergerakan mereka dengan teliti untuk pastikan ianya teratur dan tidak menyebabkan risiko jangkitan.

“Sebelum dibenarkan pulang, semua pelajar ini akan dipastikan benar-benar sihat dan tidak mempunyai gejala COVID 19,” kata Muhyiddin meminta ibu bapa bersabar.

“Kepada anak-anak kita yang berada di kampus, insyaAllah dalam tempoh yang tak berapa lama lagi, anda semua boleh pulang ke pangkuan keluarga,” katanya.

Perdana Menteri berkata, butiran terperinci mengenai pergerakan pulang ini akan diumum kerajaan dalam masa terdekat.

“Keduanya, bagi anda yang berada di kampung atau di tempat lain dan hendak balik semula ke rumah masing-masing, kerajaan sedang menimbang untuk memberikan kebenaran satu kali perjalanan bagi tujuan ini.

“Kebenaran ini hanya diberikan kepada mereka yang terperangkap di kampung atau di tempat lain sebelum kerajaan melaksanakan PKP yang pertama,” kata Muhyiddin.

Perdana Menteri berkata kerajaan sedang mengumpul data dan mengkaji kaedah terbaik untuk mengatur pergerakan membabitkan kelompok kedua ini.

“Seperti yang telah diumumkan Menteri Kanan Pertahanan, mereka yang terlibat boleh mendaftar secara online di aplikasi yang disediakan PDRM atau membuat temujanji untuk hadir ke balai polis bagi tujuan pendaftaran.

“Adalah penting untuk pihak polis mengatur perjalanan saudara-saudari supaya tidak berlaku kesesakan di jalan raya atau di hentian-hentian di lebuh raya.

“Anda juga perlu pastikan anda sihat dan tidak mempunyai apa-apa gejala sebelum memulakan perjalanan,” kata Muhyiddin.

Perdana Menteri berkata butiran terperinci mengenai perkara itu akan diumumkan dalam masa terdekat.

“Ini adalah sedikit kelonggaran yang diberikan setakat ini. Saya ulang sekali lagi, sedikit kelonggaran. Bukan terlalu longgar.

“Pelaksanaan kedua-dua langkah ini juga akan dipastikan teratur dan tidak menjejaskan usaha kita memerangi COVID-19,” kata Perdana Menteri.

Perdana Menteri berkata, jika kes COVID-19 terus mencatatkan penurunan ketara, kerajaan akan melonggarkan kawalan pergerakan secara bertahap dalam beberapa sektor termasuk sektor sosial bagi membolehkan rakyat lebih selesa.

“Majlis Keselamatan Negara sedang merangka satu pelan yang menyeluruh mengenai perkara ini,” kata Muhyiddin.

Perdana Menteri berkata kerajaan juga sedang mengkaji kaedah untuk memulihkan ekonomi, atau revive the economy secara bertahap ekoran kemungkinan PKP dilanjutkan lagi.

“Ini termasuk merangka Pelan Pemulihan Ekonomi jangka pendek dan sederhana bagi memastikan aktiviti ekonomi dapat dibangkitkan semula dengan pantas selepas tempoh PKP berakhir.

“Sehubungan itu, saya telah mengarahkan Kementerian Kewangan dan Unit Perancang Ekonomi, Jabatan Perdana Menteri untuk merangka Pelan Pemulihan Ekonomi jangka pendek, jangka sederhana dan jangka panjang yang menyeluruh,” katanya.

Beliau berkata tumpuan kerajaan pada masa ini adalah untuk mengenalpasti langkah dan inisiatif yang akan merancakkan pertumbuhan ekonomi jangka pendek dan sederhana, serta mendorong keyakinan rakyat dan pelabur menjana semula ekonomi negara.

Katanya, antara inisiatif yang sedang dirangka ialah membina keupayaan dan kemahiran rakyat, menggalak perbelanjaan domestik, meningkatkan daya tahan industri termasuk PKS (Perusahaan Kecil dan Sederhana) dan memupuk persekitaran pelaburan lebih positif untuk masa hadapan.

Perdana Menteri berkata Malaysia masih belum menang dalam perang menentang COVID-19 tapi beliau yakin wabak itu dapat ditangani dengan izin Allah swt.

“Yang penting ialah jihad dan istiqamah. Sempena bulan Ramadan yang mulia ini, tingkatkan jihad kita memerangi COVID-19. Teruslah istiqamah dengan usaha kita.

“Tak mengapa Ramadan kali ini kita tak pergi ke bazar Ramadan. Tak makan nasi beriyani, murtabak atau juadah kuih-muih yang kita suka. Yang penting kita selamat daripada wabak COVID-19,” kata Muhyiddin.

Perdana Menteri berkata, dilihat secara positif, mungkin ujian COVID-19 ini adalah peluang yang Allah berikan untuk mengamalkan sebenar-benar ibadah puasa.

“Kita berbuka puasa dan bersahur sekadarnya. Makan masakan isteri kita dan tidak membazir. Kalau masakan tak jadi pun tak apa. Boleh post dalam grup Facebook ‘Masak Apa Tak Jadi Hari Ni’.

“Tak mengapalah kita tak dapat mendirikan solat terawih secara berjemaah di masjid. Mungkin ini peluang yang Allah swt berikan kepada kita untuk berjemaah bersama keluarga di rumah.

Jika tidak sekarang, bila lagi. Kita jadi imam, anak dan isteri jadi makmum. InsyaAllah, ganjaran pahala dan barakah yang kita terima tak kurang besarnya.

“Apa yang penting, kita lalui jihad ini bersama-sama. Seperti bulan Ramadan, di akhirnya adalah kemenangan buat kita semua dalam melawan hawa nafsu,” kata Perdana Menteri.

Muhyiddin menggesa semua pihak berdoa kepada Allah agar rakyat Malaysia diberi kemenangan, kesihatan dan keselamatan dari wabak penyakit ini.

“Mudah-mudahan bulan Ramadan yang mulia ini membawa rahmat kepada kita semua. Banyakkan berdoa kepada Allah swt dan mohon pertolongan daripada-Nya, insyaAllah kita semua dilindungi daripada sebarang musibah,” kata Muhyiddin. — AlHijrah Online/ Syed Azwan Syed Ali


BAYI USIA SEBULAN CEDERA PARAH DISERANG KERA

BUTTERWORTH: Seorang bayi lelaki berusia sebulan cedera parah di kepala, perut dan pipi selepas digigit seekor kera di rumah keluarganya di Kampung Manggis, Butterworth, petang semalam.

Ketua Polis Daerah Seberang Perai Utara SPU ACP Noorzainy Mohd Noor berkata bayi itu diserang dan digigit kera berkenaan ketika sedang berada di atas tilam di ruang tamu.

Berdasarkan maklumat daripada ibu bayi, anak lelakinya itu baru bangun tidur dan dia ke dapur untuk membuat susu untuk bayinya.

Noorzainy berkata, siasatan mendapati rumah kampung itu didiami lima sekeluarga iaitu ibu bapa bayi berkenaan, nenek dan bapa saudara mangsa.

Namun ketika kejadian hanya ibu dan nenek mangsa berada dirumah, bapa mangsa keluar ke kedai runcit manakala bapa saudaranya tiada di rumah.

Ujar Noozainy, ibu bayi itu terkejut mendengar bayinya menangis dengan kuat dan terus ke ruang tamu dan mendapati bayi berada di atas lantai simen, kira-kira satu meter dari tilam bayi dan berlumuran darah.

Manakala seekor kera jantan berada tidak jauh daripada mangsa sebelum terus keluar dari rumah.

Susulan itu, ibu mangsa terus menghubungi suaminya memaklumkan kejadian menimpa anak sulung mereka itu.

Noorzainy berkata pemeriksaan awal mendapati terdapat kesan kecederaan gigitan, di kepala, perut dan pipi sebelum bayi tersebut dihantar ke Hospital Seberang Jaya (HSJ) untuk rawatan.

Bayi itu kemudiannya dipindahkan ke Hospital Pulau Pinang (HPP) pada hari yang sama bagi menjalani pembedahan kecil di bahagian perut mangsa serta jahitan di kawasan yang digigit kera.

Doktor memaklumkan tiada kecederaan pada usus bayi itu dan pembedahan tersebut hanya untuk mencantumkan bahagian kulit perut yang koyak akibat gigitan kera.

Setakat ini, bayi berkenaan masih menerima rawatan HPP dan memerlukan pemantauan doktor sekurang-kurangnya dua minggu.

Beliau berkata kejadian itu merupakan serangan pertama haiwan tersebut sehingga mendatangkan cedera parah kepada manusia.—AlHijrah Online


TIADA RAKAMAN VIDEO NAJIB DI PREMIS PENJARA – JABATAN PENJARA

KUALA LUMPUR: Jabatan Penjara hari ini menegaskan bahawa tiada sebarang rakaman video melibatkan bekas Perdana Menteri Datuk Seri Najib Tun Razak telah dibuat oleh mana-mana agensi media di premis penjara.

Kenyataan yang dikeluarkan Jabatan Penjara hari ini itu adalah susulan kemunculan Najib di saluran televisyen yang  tular di media sosial.

Jabatan Penjara berkata hasil semakan mendapati video berkenaan telah dirakam lebih awal oleh pihak Radio Televisyen Malaysia (RTM) sempena episod ke-57 Kembara Keluarga Malaysia iaitu sebelum Najib, yang juga Ahli Parlimen Pekan, dipenjarakan.

“Video yang ditayangkan di TV1 pada 24 Okt 2022 menceritakan tentang sejarah dan latar belakang Pekan, Pahang dan tidak berkaitan dengan politik,” menurut Jabatan Penjara.

Najib kini menjalani hukuman penjara setelah Mahkamah Persekutuan pada 23 Ogos lepas mengekalkan sabitan dan hukuman penjara 12 tahun serta denda RM210 juta terhadapnya kerana menyeleweng dana SRC International Sdn Bhd berjumlah RM42 juta.

Dokumentari Kembara Keluarga Malaysia episod 57 yang berdurasi kira-kira 24 minit itu memaparkan pengacaranya Jasper Supayah ke Muzium Sultan Abu Bakar, Muzium Masjid Sultan Abdullah dan Kafe Belibis di Pekan. Najib tampil dalam dokumentari itu memperincikan keunikan dan keistimewaan Pekan.

Jabatan Penjara meminta orang ramai supaya tidak menyebarkan sebarang maklumat tanpa semakan lanjut dan tindakan undang-undang boleh diambil ke atas individu yang tidak bertanggungjawab. – AlHijrah Online


TIGA LELAKI RENTUNG SELEPAS LARIKAN KENDERAAN

TUMPAT: Tiga maut dengan dua daripadanya rentung selepas sebuah kereta terbabas dan terbakar di Jalan Wakaf Bharu – Palekbang, Tumpat, awal pagi tadi.

Ketua Polis Tumpat, Superintendan Mohd Azmir Damiri ketika dihubungi berkata, seorang daripada mangsa adalah lelaki berumur 33 tahun, manakala dua lagi sedang dikenal pasti dan kejadian dipercayai berkait dengan kes samun kenderaan.

Kejadian kira-kira jam 2 pagi itu membabitkan Honda HR-V yang dari Cabang Tiga Kepulau menghala ke Wakaf Bharu.

Kereta itu dipercayai terbabas menyebabkan seorang daripada mereka tercampak keluar beberapa meter dan meninggal dunia di tempat kejadian.

Dua lagi rakannya rentung dalam kereta yang sedang terbakar dan identitinya sedang dikenalpasti.

Kejadian itu turut menyebabkan sebuah lagi kereta terbakar iaitu Proton Wira milik penduduk kampung yang diparkir berhampiran, serta sebuah rumah kosong.

Sebelum kemalangan, tiga mangsa itu termasuk seorang lagi individu menaiki Kenderaan Utiliti Sukan (SUV) Honda HR-V ke sebuah rumah di Kampung Sungai Pinang, Tumpat.

Pemilik rumah tersedar sebaik mendengar bunyi kenderaan dihidupkan dan sebaik membuka pintu dia ternampak seorang lelaki berada dalam kenderaan pacuan empat roda Ford Ranger miliknya dan pada masa sama, seorang lagi penumpang Honda H-RV keluar dan melibaskan senjata tajam ke arah pemilik kenderaan berkenaan.

Kenderaan pacuan empat roda berkenaan berjaya dilarikan dan pemiliknya bertindak mengejar empat lelaki yang menaiki dua kenderaan itu dengan kereta jenis BMW miliknya.

Sebaik tiba di Kampung Morak, Honda H-RV yang dinaiki tiga individu berkenaan terbabas sebelum terbakar dan mengorbankan semua penumpang manakala Ford Ranger terus melarikan diri menghala ke Kota Bharu.

Semua mayat dibawa ke Hospital Tumpat untuk bedah siasat. – AlHijrah Online


SINDIKET SIJIL VAKSINASI: TINDAKAN UNDANG-UNDANG BOLEH DIAMBIL – KHAIRY JAMALUDDIN

KUALA LUMPUR: Tindakan undang-undang boleh dikenakan terhadap individu yang terlibat dalam sindiket menjual sijil vaksinasi palsu.

Menteri Kesihatan Khairy Jamaluddin Abu Bakar berkata, pihaknya juga telah meminta Polis Diraja Malaysia (PDRM) bagi menyiasat sindiket tersebut benar-benar berlaku atau sebaliknya.

“Saya ingin tegaskan bahawa apa yang dilakukan oleh sindiket-sindiket ini sekiranya benar, adalah sangat tidak bertanggungjawab dan melanggar undang-undang,” katanya.

Sementara itu, Khairy memaklumkan MySejahtera berjaya menyelesaikan lebih 500 ribu kes yang melibatkan ketiadaan sijil digital vaksinasi dalam aplikasi tersebut.

Tambahnya, MySejahtera telah diarahkan untuk sentiasa memantau di media sosial jika terdapat aduan berkenaan masalah tersebut untuk diselesaikan dengan segera.

Khairy menjelaskan bagi individu yang ketiadaan sijil digital vaksinasi, mereka boleh menggunakan kad fizikal vaksinasi yang diberi oleh Pusat Pemberian Vaksin (PPV) untuk memasuki mana-mana premis.—AlHijrah Online